36 ditahan langgar syarat lesen jual mercun, bunga api

JOHOR BAHRU: Polis Johor menahan seramai 36 lelaki tempatan di negeri ini kerana melanggar syarat lesen dan permit penjualan mercun serta bunga api, dalam operasi sejak 28 Mac sehingga semalam.

Ketua Polis Johor, Datuk Kamarul Zaman Mamat berkata, kesemua lelaki berusia 17 hingga 55 tahun itu ditahan dalam operasi penguatkuasaan di bazar Aidilfitri dan premis yang dijalankan di negeri ini dalam tempoh berkenaan.

Beliau berkata sebanyak 712 mercun dan bunga api pelbagai jenis turut dirampas dalam operasi itu.

“Mereka ditahan kerana didapati melanggar syarat lesen, kerana telah dinyatakan jenis mercun dan bunga api yang dibenarkan untuk dijual, tetapi pelesen menjual mercun dan bunga api yang tidak dibenarkan.

“Tiga warga asing yang merupakan pekerja di premis jualan mercun dan bunga api turut ditahan dalam operasi itu,” katanya dalam kenyataan hari ini.

Beliau berkata, sebanyak 33 kertas siasatan telah dibuka mengikut Seksyen 8 Akta Bahan Letupan 1957 dengan 18 daripadanya telah dituduh di mahkamah.

“Baki 15 lagi kertas siasatan masih dalam proses untuk melengkapkan siasatan untuk pertuduhan,” katanya.

Sementara itu, mengenai Op Selamat 20, beliau berkata, Johor setakat ini mencatatkan sebanyak 1,584 kes kemalangan dengan 18 kemalangan maut.

Kamarul Zaman berkata, sebanyak 2,910 saman juga telah dikeluarkan atas pelbagai kesalahan.

Beliau berkata, seramai 91 individu turut ditahan atas kesalahan mengikut Seksyen 42 (1) Akta Pengangkutan Jalan (APJ) 1987, 31 ditahan mengikut Seksyen 45 A (1) APJ 1987, lapan ditahan mengikut Seksyen 15 (1) (A) Akta Dadah Berbahaya 1952 dan dua mengikut Seksyen 108 APJ 1987. – BERNAMA


Persatuan penduduk boleh kenakan syarat kepada ahli tak bayar yuran – Mahkamah Rayuan

PUTRAJAYA: Mahkamah Rayuan di sini hari ini memutuskan bahawa Persatuan Penduduk dalam Majlis Bandaraya Petaling Jaya (MBPJ) boleh mengenakan syarat kepada ahli yang tidak membayar yuran penyelenggaraan bahawa mereka perlu mengangkat sendiri palang di laluan masuk tanpa bantuan pengawal keselamatan.

Panel tiga hakim terdiri daripada Datuk Has Zanah Mehat, Datuk See Mee Chun dan Datuk Che Mohd Ruzima membuat keputusan itu selepas membenarkan rayuan Chow Hau Mun, yang juga Pengerusi Persatuan Penduduk Parkville untuk mengetepikan perintah Mahkamah Tinggi.

Has Zanah berkata, syarat yang dikenakan oleh Persatuan Penduduk Parkville kepada ahli yang tidakm membayar yuran itu untuk mengangkat sendiri palang di laluan masuk adalah munasabah.

Beliau berkata, syarat itu juga selaras dengan keputusan Mahkamah Persekutuan pada 2015 dalam kes Au Kean Hoe menentang Persatuan Penduduk D’Villa Equestrian iaitu pembinaan pondok pengawal keselamatan dan palang tidak terjumlah kepada satu ‘halangan’ di bawah Seksyen 46(1) (a) Akta Jalan, Parit dan Bangunan 1974.

Mahkamah Rayuan turut memerintahkan MBPJ membayar RM8,000 sebagai kos kepada Persatuan Penduduk Parkville.

Peguam A. Surendra Ananth, yang mewakili Chow, ketika dihubungi Bernama mengesahkan bahawa keputusan itu disampaikan pada prosiding hari ini yang berlangsung secara dalam talian.

Peguam Datuk Malik Intiaz Sarwar turut mewakili Chow manakala peguam Yatiswara Ramachandran hadir bagi pihak MBPJ.

Chow telah memfailkan semakan kehakiman bagi pihak Persatuan Penduduk Parkville dan memohon antara lain deklarasi bahawa persatuan itu berhak untuk mengenakan syarat bahawa ahli atau penduduk yang tidak membayar yuran di kawasan perumahan itu perlu mengangkat sendiri palang di laluan masuk tanpa bantuan pengawal keselamatan.

Ini selepas MBPJ pada 30 Mac 2021 telah menolak permohonan persatuan penduduk itu untuk mengenakan syarat tersebut.

Pada Julai tahun lepas, Mahkamah Tinggi Shah Alam menolak semakan kehakiman itu dan memutuskan bahawa keputusan MBPJ untuk tidak membenarkan Persatuan Penduduk Parkville mengenakan syarat tersebut adalah tidak menyalahi undang-undang, tidak rasional atau tidak munasabah. – BERNAMA


Penjawat awam wanita tular hina anggota polis ditahan

KUALA LUMPUR: Seorang penjawat awam wanita yang tular dalam satu klip video menghina anggota polis Khamis lepas, telah ditahan awal pagi tadi.

Ketua Polis Selangor, Datuk Hussien Omar Khan berkata, wanita berusia 35 tahun itu ditahan oleh Cawangan D9 Bahagian Siasatan Jenayah, Ibu Pejabat Polis Daerah (IPD) Gombak di IPD berkenaan pada 1.20 pagi berhubung dua kertas siasatan yang dibuka terhadapnya.

Beliau berkata, wanita itu dipanggil kali pertama ke IPD Gombak semalam berhubung insiden pertengkaran dengan dua anggota polis di Taman Sri Gombak, Batu Caves, Khamis lepas dan hari ini suspek terus ditahan selepas sekali lagi hadir di IPD sama.

“Polis merampas satu telefon bimbit untuk membantu siasatan berkait Seksyen 506 dan Seksyen 186 Kanun Keseksaan serta Seksyen 14 Akta Kesalahan Kecil 1955.

“Suspek akan diberi jamin selepas siasatan lengkap dijalankan memandangkan terdapat laporan polis lain yang dibuat melibatkan suspek yang sama,” katanya dalam kenyataan hari ini.

Semalam, tular satu lagi klip video membabitkan wanita berkenaan yang bertengkar dengan orang awam di tempat letak kereta sebuah pusat beli-belah di Brickfields di sini.

Dalam klip video itu, suspek dilihat turut merakam orang awam berkenaan menggunakan telefon bimbitnya sambil mengeluarkan kata-kata tidak sopan dan cuba mencetuskan provokasi. – BERNAMA


Dua pengawal peribadi beri keterangan bantu kes tular pukul penunggang motosikal

KUALA LUMPUR: Dua pengawal peribadi persendirian dipanggil polis semalam bagi memberi keterangan, membantu siasatan kes seorang lelaki cedera di kepala dan muka akibat dipukul di Flat San Peng, Jalan Gadek, di sini, Rabu lepas.

Ketua Polis Daerah Dang Wangi, ACP Noor Dellhan Yahaya berkata, kedua-dua lelaki berumur 23 dan 30 tahun itu, dipercayai bekerja dengan seorang pengarah syarikat swasta di ibu negara.

Beliau berkata selain dua individu itu, seorang rakan mangsa turut dipanggil bagi dirakam percakapan berhubung kejadian yang dipercayai berlaku kira-kira 10 malam itu.

“Rakaman percakapan pegawai perubatan bertugas juga sedang dirakam. Manakala, pengarah syarikat yang merupakan majikan kepada pengawal peribadi itu pula dalam tindakan untuk dipanggil polis,” katanya kepada Bernama hari ini.

Noor Dellhan berkata, siasatan awal mendapati kejadian berpunca daripada perselisihan faham lalu lintas dengan kedua-dua pihak yang dirakam perbualan, mendakwa mangsa dan suspek memandu secara cuai.

“Berdasarkan rakaman perbualan yang dibuat, mangsa mengalami kecederaan itu setelah dipukul dengan menggunakan helmet dan sebatang besi. Mangsa telah dibawa ke Hospital Kuala Lumpur untuk dirawat dan dibenarkan keluar dari hospital pada Khamis lepas,” katanya.

Beliau berkata kes itu disiasat mengikut Seksyen 324 Kanun Keseksaan kerana sengaja mendatangkan kecederaan, dengan menggunakan senjata berbahaya.

Orang ramai yang mempunyai maklumat berhubung kejadian itu diminta menghubungi Ibu Pejabat Polis Dang Wangi di talian 03-2600 2222 atau hotline polis Kuala Lumpur di talian 03-2115 9999.

Semalam, tular sebuah video berdurasi 48 saat di media sosial memaparkan mangsa yang menunggang motosikal, mengalami pendarahan di muka akibat cedera dipercayai dipukul dua pengawal peribadi berkenaan. – BERNAMA


Lebih 260 penduduk Kampung Sungai Baru serah memorandum kepada PM

KUALA LUMPUR: Lebih 260 penduduk Kampung Sungai Baru, Kampung Baru di sini, yang terlibat dengan projek pembangunan semula kawasan tersebut, memohon Perdana Menteri, Datuk Seri Anwar Ibrahim untuk tidak memberi penangguhan, sebaliknya meneruskan projek tersebut dengan segera.

Wakil penduduk Mohd Adam Abdul Aziz berkata, permohonan itu susulan laporan media yang memaklumkan penangguhan selama sebulan lagi atau sehingga suatu tarikh tertentu dibuat, supaya rundingan antara penduduk dan pihak berkepentingan dapat dibuat untuk menyelesaikan isu berbangkit.

“Kami telah menunggu pembangunan ini selama lebih enam tahun. Proses pengambilan tanah adalah kaedah terakhir bagi merealisasikan hasrat kami yang telah bersetuju untuk memiliki rumah yang lebih selesa dan baik sekali gus menaik taraf kehidupan kami,” katanya pada sesi penyerahan memorandum hari ini.

Memorandum bagi menggesa tindakan tersebut diserahkan kepada Setiausaha Politik Perdana Menteri, Azman Abidin di kawasan kampung tersebut hari ini.

Sementara itu, Azman berkata, memorandum tersebut akan diserahkan kepada Perdana Menteri dalam masa terdekat untuk diteliti sebelum sebarang keputusan dibuat.

Perancangan pembangunan semula Kampung Sungai Baru bermula sejak 2016 dan mendapat persetujuan majoriti penduduk iaitu lebih 260 penduduk namun belum dapat diteruskan kerana mendapat tentangan 37 penduduk yang tidak bersetuju. – BERNAMA


HAWANA: Wartawan asing puji Indeks Kebebasan Akhbar Malaysia bertambah baik

KUALA LUMPUR: Isnin ini (29 Mei), wartawan di Malaysia akan menyambut Hari Wartawan Nasional 2023 (HAWANA 2023) di tengah-tengah landskap media yang berkembang pesat dan satu penanda aras baharu yang menunjukkan kebebasan akhbar di negara ini kian bertambah baik.

Ucapan tahniah ‘mencurah-curah’ diterima daripada rakan media tempatan dan antarabangsa yang gembira mengetahui bahawa kedudukan Malaysia dalam indeks kebebasan akhbar telah meningkat, walaupun bagi kebanyakan pihak definisi kebebasan akhbar boleh menjadi sangat subjektif.

Walaupun mereka memuji indeks kebebasan akhbar baharu, mereka merasakan masih ada ruang untuk penambahbaikan dan mengariskan pelbagai cabaran mendatang termasuk yang ditimbulkan oleh kewartawanan rakyat dan media sosial, pendapatan yang semakin berkurangan dan pertumbuhan media baharu, berita palsu dan maklumat tidak benar dan gangguan digital yang tiada penghujungnya.

Mereka memetik perubahan dalam kancah politik negara sejak beberapa tahun kebelakangan ini termasuk perubahan kerajaan, kebangkitan media sosial dan agenda reformis kerajaan hari ini sebagai antara penyumbang kepada peningkatan dalam indeks kebebasan akhbar di Malaysia.

Dalam Indeks Kebebasan Akhbar Dunia 2023, Malaysia naik ke kedudukan ke-73 dengan 62.83 mata daripada 180 negara berbanding tempat ke-113 dengan 51.55 mata pada 2022. Indeks tahunan yang dikeluarkan oleh Wartawan Tanpa Sempadan (RSF) baru-baru ini juga menunjukkan Malaysia berada pada kedudukan tertinggi antara negara ASEAN dalam kebebasan akhbar mendahului Thailand (106), Indonesia (108), Singapura (129), Filipina (132), Brunei (142), Kemboja (147), Laos (160), Myanmar (173) dan Vietnam (178).

Kelab Wartawan Asing Malaysia (FCCM) turut teruja menjadi sebahagian daripada kumpulan media di negara ini yang meraih keuntungan dari segi kebebasan akhbar, seperti dibuktikan dalam Indeks Kebebasan Akhbar Dunia 2022 yang dikeluarkan baru-baru ini oleh RSF.

FCCM mengalu-alukan pencapaian ini dan berharap akan ada peningkatan berterusan di bawah kerajaan reformis kepada rangka kerja kawal selia yang mentadbir akhbar, merangkumi undang-undang seperti Akta Hasutan, Akta Komunikasi dan Multimedia serta Akta Mesin Cetak dan Penerbitan.

“FCCM dan ahlinya berminat untuk memainkan peranan dalam proses ini dan berharap dapat melibatkan semua pihak berkepentingan termasuk pihak berkuasa untuk melangkah ke hadapan,” katanya dalam jawapan bertulis kepada Bernama,

HAWANA BUKTI KOMITMEN KERAJAAN JAMIN KEBEBASAN MEDIA

Sementara itu, editor dan wartawan kanan Indonesia menyifatkan sambutan HAWANA buat kali ketiga membuktikan komitmen dan kesungguhan kerajaan memastikan kebebasan media di Malaysia terus subur.

Presiden Ikatan Setiakawan Wartawan Malaysia-Indonesia (ISWAMI) Indonesia, Asro Kamal Rokan berkata, kerjasama organisasi media di kedua-dua negara turut digalakkan kerajaan untuk mengatasi segala isu berkaitan media termasuk berita palsu dan mengharungi cabaran berat di era digitalisasi dan globalisasi.

“Kerajaan tidak dapat berfungsi dengan baik apabila media tidak kritis.

“Selamat Hari Wartawan Malaysia kepada semua yang tidak pernah berhenti memperjuangkan kepentingan rakyat dan berpihak untuk rakyat dalam menyuarakan hati nurani mereka,” kata bekas editor akhbar Republika dan ketua agensi berita ANTARA itu.

Ketua Persatuan Wartawan Indonesia, Atal Depari pula memuji keprihatinan kerajaan memberi ruang kebebasan kepada wartawan untuk menubuhkan Majlis Media Malaysia, sama seperti Dewan Pers di Indonesia yang secara relatifnya bebas.

Atal, yang tidak dapat hadir di sambutan kali ini kerana tugasan, berpendapat sambutan kali ini akan terus menjadi platform memajukan kebebasan media di Malaysia untuk berkembang baik.

CABARAN MEDIA SOSIAL DAN PLATFORM GLOBAL

Sementara itu, Ketua Forum Pemimpin Redaksi Indonesia, Arifin Asydhad melihat media di Indonesia dan Malaysia hampir sama-sama terpinggir susulan kemunculan media sosial yang dominan dalam kalangan masyarakat dan platform global dalam ekosistem industri media massa.

Wartawan dipertanggungjawab mengeluarkan maklumat yang benar dengan pelbagai peraturan dan kod etika sedangkan media sosial menghasilkan apa saja maklumat kepada masyarakat tanpa batasan.

Justeru, katanya, komuniti wartawan perlu terus mendorong agar media sosial dan platform global turut mengeluarkan maklumat yang benar dan boleh dipertanggungjawabkan, kata Arifin.

“Di Indonesia, satu peraturan terhadap platfom global untuk menyokong kewartawanan yang berkualiti sedang diperjuangkan. Langkah seterusnya adalah untuk mengawal selia media sosial. Peraturan ini boleh melindungi hak masyarakat untuk mendapat maklumat yang benar dan tepat,” katanya.

“Apa yang dilakukan komuniti wartawan di Indonesia sangat penting untuk dilakukan Malaysia. Sempena HAWANA 2023 ini, wartawan sudah harus melihat persoalan ini dengan lebih jelas dan memperbetul kewujudan media sosial dan platform global,” katanya, yang juga Ketua Editor portal berita Kumparan.

SENARIO POLITIK TEMPATAN DAN KEBEBASAN MEDIA

Penasihat Eksekutif Dunia Perkhidmatan Penyiaran Awam Thai (PBS Thai), Thepchai Yong berkata, peningkatan yang memberangsangkan dalam kebebasan akhbar di Malaysia menggambarkan transformasi positif dalam landskap media negara berikutan perubahan dalam kepimpinan politik.

“Saya gembira menyaksikan transformasi positif dalam landskap media Malaysia kerana perubahan kerajaan membawa persekitaran media yang lebih bertolak ansur. Tiada lagi kawalan ketat atau sikap tidak bertoleransi terhadap kritikan.

“Malaysia menonjol sebagai contoh yang baik tentang bagaimana persekitaran media telah mengalami peningkatan yang luar biasa,” katanya kepada Bernama.

Sementara itu,  Presiden INNOVATION Media Consulting, Juan Señor, yang berpangkalan di London dalam perutusannya kepada wartawan Malaysia berkata; “Saya menulis untuk menyatakan sokongan terhadap usaha anda dalam menegakkan media bebas di Malaysia. Komitmen anda terhadap kebenaran, ketepatan dan keadilan adalah penting untuk demokrasi yang sihat. Peningkatan anda dalam Indeks Kebebasan Akhbar Dunia adalah bukti kepada pencapaian ini.

“Wartawan mesti dibenarkan melakukan tugas mereka tanpa rasa takut akan tindakan balas. Orang ramai mempunyai hak untuk mengetahui apa yang kerajaan mereka lakukan dan media bebas adalah penting untuk memastikan hak ini ditegakkan.”

Beliau juga menggesa rakyat Malaysia untuk menyokong media bebas mereka dan memberitahu  kerajaan bahawa mereka menghargai media bebas.

Sementara itu, Felow Kanan di Sekolah Pengajian Antarabangsa S. Rajaratnam, Universiti Teknologi Nanyang, Singapura, Dr Oh Ei Sun, mengaitkan peningkatan indeks kebebasan akhbar Malaysia dengan kancah politik tempatan di negara ini sejak beberapa tahun lalu.

Beliau menyatakan bahawa senario media Malaysia telah banyak diliberalisasikan sebahagiannya akibat kekerapan perubahan kerajaan yang menyebabkan campur tangan politik ‘lebih ditakuti’.

“Hanya diharapkan trend liberalisasi ini dapat diteruskan. Tetapi ini adalah prestasi cemerlang oleh wartawan Malaysia yang semakin berani,” katanya ketika dihubungi Bernama.

Bagaimanapun, penganalisis itu percaya perkembangan itu mungkin terganggu jika kuasa konservatif dan regresif menguasai pentas politik sekali lagi.

Tarikh 29 Mei diwartakan sebagai Hari Wartawan Nasional sempena penerbitan pertama akhbar di Malaysia iaitu Utusan Melayu pada 29 Mei 1939, yang menjadi platform pertama media di negara ini.

HAWANA 2023 akan diadakan di Ipoh Perak dari 27-29 Mei dengan bertemakan ‘Media Bebas, Tunjang Demokrasi’ bagi menekankan semula isu kebebasan media bagi wartawan yang melaksanakan tugas mereka. Ia akan dirasmikan oleh Perdana Menteri, Datuk Seri Anwar Ibrahim pada 28 Mei.  – BERNAMA


Polis kenal pasti, kesan individu baling botol kaca ke jalan raya

KUALA LUMPUR: Polis telah mengenal pasti individu dalam video tular yang  membaling sebuah botol kaca dari balkoni sebuah kediaman ke arah jalan raya dan pengesanan terhadapnya sedang giat dilakukan.

Ketua Polis Daerah Dang Wangi, ACP Noor Dellhan Yahaya berkata, hasil siasatan mendapati perbuatan itu dilakukan dari sebuah premis kediaman di Jalan Cendana, Kampung Baru, di sini baru-baru ini.

“Bahagian Siasatan Jenayah Ibu Pejabat Polis Daerah (IPD) Dang Wangi telah mengenal pasti individu berkenaan dan tindakan pengesanan sedang dijalankan.

“Tindakan berkenaan merupakan suatu kesalahan di bawah Seksyen 268 Kanun Keseksaan kerana menyebabkan kemudaratan awam,” katanya ketika dihubungi Bernama hari ini.

Noor Dellhan berkata, bagaimanapun pihaknya juga masih belum menerima sebarang laporan daripada mana-mana mangsa berhubung kejadian itu.

Sehubungan itu, polis meminta bantuan orang ramai yang mempunyai maklumat mengenai kejadian itu untuk menghubungi IPD Dang Wangi di talian 03-26002222 bagi membantu siasatan.

Semalam, tular sebuah video berdurasi seminit 43 saat dimuat naik oleh pemilik akaun TikTok dikenali sebagai @syrupboy yang memaparkan perbuatan seorang lelaki membaling botol kaca ke arah jalan raya. – BERNAMA


Nasi kandar babi: ‘Kedai saya non halal’

PETALING JAYA: “Saya bukan nak kelirukan sesiapa. Saya hanya berniaga kecil-kecilan di kedai yang memang jelas ‘non halal’.”

Demikian kata pengusaha gerai Nasi Lemak dan Nasi Kandar ‘Non Halal’, Suresh G, 38, susulan tular mengenai hidangan itu dijual dengan lauk babi.

Menurutnya, nasi kandar atau nasi lemak lauk daging babi yang dijual adalah makanan istimewa selain ia adalah jenama perniagaannya yang diusahakan sejak tiga minggu lalu.

“Ini sudah minggu ketiga saya berniaga. Semalam baru perasan perkara ini tular termasuk ada artikel yang keluar. Dulu ada restoran tapi dah tutup, itu yang ambil keputusan buka gerai dan menyewa di kedai Cina.

“Memandangkan ini adalah kedai ‘non halal’, itu sebab saya jual lauk ‘non halal’ iaitu daging babi. Bukan nak susahkan hati sesiapa pun.

“Saya ini hanya nak cari makan saja. Saya jual makanan ini memang di kedai Cina dan bukan di kawasan perumahan. Jadi, pelanggan pun memang bukan Islam.

“Menu ini adalah jenama saya dari awal gerai ini dibuka. Saya tak terfikir nak berhenti. Lagi pula, ia adalah ‘speciality’ di sini sebab idea dan ‘branding’ memang macam tu,” katanya ketika ditemui wartawan Harian Metro di gerainya di Damansara Jaya, hari ini.

Menurutnya, dia beranggapan tindakan menjual hidangan itu adalah tidak salah selain berkongsi hidangan sama turut dijual di banyak lagi gerai ‘non halal’ sekitar Kuala Lumpur dan Petaling Jaya.

“Kalau mengikuti saya di Instagram dan Facebook, memang tertera perkataan ‘non halal’. Malah, setiap hantaran dimuat naik pun tulis huruf besar ‘non halal’. Kiranya memang kita maklumkan dan bagi jelas.

“Logo perniagaan pun dah tunjuk gambar binatang tu. Jadi takkan ada orang yang keliru. Saya daftar pun di bawah jenis perniagaan ‘non halal’.

“Jadi, saya berasa memang tak buat salah. Bukan nak menghina atau memalukan mana-mana pihak. Tak ada niat nak sentuh mana-mana sensitiviti dan menyinggung perasaan pihak lain. Tidak sama sekali.

“Saya bukan orang pertama buat, dah banyak di kawasan KL dan PJ. Nasi lemak daging babi misalnya bukan baru. Saya pun hairan, saya yang pertama kali buat, tapi kena kecam. Semalam siap ada hubungi dan cakap nak datang jumpa,” katanya.

Dia berkata, pemahamannya mengenai nasi kandar ialah berlaukkan kari campur.

“Jadi saya buat kari campur cara sendiri dan ada pilihan lauk termasuk daging babi. Pelanggan saya memang bukan Islam saja,” katanya.

Menurutnya, dia juga bersedia untuk berjumpa dengan mana-mana persatuan berkenaan termasuk pihak kementerian.

Terdahulu tular video dimuat naik seorang pempengaruh wanita yang mempromosikan perniagaan itu di TikTok yang berkongsi juadah nasi kandar dengan lauk babi.

Menerusi video itu turut diletakkan keterangan ‘The only stall in Malaysia to sell Indian style pork nasi kandar and nasi lemak’.

Video itu mendapat reaksi Persatuan Pengusaha Restoran Muslim Malaysia (Presma) yang kesal dengan promosi makanan itu selain menganggap ia bentuk penghinaan kepada industri nasi kandar di Malaysia yang diketahui dipelopori pengusaha restoran Muslim sejak puluhan tahun lalu. – Harian Metro

Authors

Media Variasi

View all posts

Diyana Rahip

View all posts

View all posts

View all posts


Lelaki ugut baling mercun bom kepada PM direman

KOTA BHARU: Seorang lelaki berumur 24 tahun yang mengeluarkan kenyataan berbaur ugutan terhadap Perdana Menteri, Datuk Seri Anwar Ibrahim ditahan reman selama tiga hari bermula hari ini.

Ketua Polis Kelantan, Datuk Muhamad Zaki Harun berkata, penahanan reman itu dilakukan susulan pihaknya telah mengesan satu ciapan yang dimuat naik oleh pemilik akaun Twitter Mat Sekilau/Membalak @apanakdikato.

Katanya, menerusi ciapan berkenaan ia memaparkan tangkap layar individu yang mengeluarkan kenyataan berbaur ugutan “Boleh Pasang nanti bang Non Mai klate, Kasi ajar sikit” untuk membaling mercun bom.

“Kenyataan tersebut dipercayai ditujukan kepada Perdana Menteri. Hasil pemerhatian mendapati sumber asal hantaran tersebut telah dimuat naik oleh suspek di akaun Tiktok @najibnafi99, namun mengikut semakan video tersebut telah dipadam.

“Semalam, lebih kurang pukul 10.30 malam, tangkapan telah dibuat ke atas suspek di pekarangan Balai Polis Binjai untuk siasatan lanjut. Kes disiasat di bawah Seksyen 506 Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan hari ini. – BERNAMA


Kembalikan angkat berat sebagai sukan teras – Presiden PABM

KUALA LUMPUR: Persekutuan Angkat Berat Malaysia (PABM) berharap sukan angkat berat dapat disenaraikan semula sebagai sukan teras negara dalam usaha memperkukuh lagi aktiviti pembangunan atlet.

Presidennya Datuk Ayub Rahmat berkata, Kementerian Belia dan Sukan (KBS) dan Majlis Sukan Negara (MSN) perlu mempertimbangkan perkara itu dengan melihat pencapaian dua pingat emas yang disumbangkan kem angkat berat negara setakat ini di Sukan Komanwel Birmingham 2022.

Beliau berkata kejayaan Mohamad Aniq Kasdan menyumbangkan emas pertama Malaysia menerusi kategori 55 kilogram (kg) lelaki dan Muhamad Aznil Bidin menggondol emas kategori 61kg menyaksikan PABM mencapai serta mengatasi sasaran ditetapkan KBS dan MSN iaitu satu emas.

“Jadi apabila sasaran tercapai kita harapkan MSN dan kementerian akan masukkan semula sukan angkat berat sebagai sukan teras bagi melahirkan lebih ramai atlet pelapis yang berpotensi mewakili negara pada masa akan datang,” katanya ketika dihubungi Bernama di sini hari ini.

Ayub berkata sekiranya angkat berat kembali menjadi sukan teras, PABM akan mendapat keupayaan membentuk pasukan pelapis menerusi peruntukan yang lebih besar iaitu dengan memperluas usaha pencarian bakat seawal di peringkat sekolah.

Angkat berat menjadi antara tiga sukan yang digugurkan daripada senarai sukan teras negara selain sepak takraw dan taekwondo pada 2017, susulan prestasi sukan angkat berat itu yang semakin merosot serta pelbagai masalah disiplin seperti kegagalan beberapa atletnya dalam ujian doping.

Ayub berkata sejak beliau mengambil alih pucuk kepimpinan persatuan, PABM telah banyak melalui pembaharuan terutama dalam menurunkan kes doping dan penggunaan bahan terlarang dalam kalangan atlet.

Katanya kesedaran terhadap kesalahan itu dalam kalangan persatuan negeri dan jurulatih juga meningkat berikutan pelbagai bengkel serta semniar yang dianjurkan PABM.

Dalam pada itu, Ayub berkata PABM turut mengharapkan sokongan daripada mana-mana syarikat untuk menjadi penaja bagi menjamin sumbangan kilauan emas yang berterusan di temasya sukan berprestij.

“Angkat berat mungkin sukan tak popular tetapi sukan yang popular selalu tak berikan pingat. Kami minta pada masa akan datang, dalam usaha melahirkan lebih ramai atlet dan kalau nak emas lagi menerusi sukan seperti ini maka pihak penaja perlu tampil untuk membantu,” katanya.

Sementara itu, beliau mendedahkan sasaran PABM di Sukan Komanwel Birmingham adalah tiga emas dengan sebutir lagi disandarkan kepada Muhammad Erry Hidayat yang akan bersaing dalam kategori 73kg lelaki di Pusat Pameran Nasional (NEC), Birmingham pada pukul 1.30 pagi nanti waktu tempatan. – BERNAMA


Fahmi nafi PKR keluar surat tawaran keahlian kepada Khairy

KUALA LUMPUR: Ketua Penerangan PKR yang juga Pengarah Komunikasi Pakatan Harapan (PH) Fahmi Fadzil pada Isnin menafikan PKR mengeluarkan surat tawaran kepada bekas Ahli Parlimen Rembau Khairy Jamaluddin untuk menyertai parti itu sebagai Timbalan Presiden.

Perkara itu dimaklumkan Fahmi yang juga Menteri Komunikasi dan Digital menerusi ciapan di laman Twitter rasminya, malam tadi.

“Surat palsu yang sedang berlegar dalam media sosial, harap maklum,” katanya sambil melampirkan gambar salinan gambar surat palsu berkenaan.

Surat palsu yang kononnya dikeluarkan oleh Pejabat Setiausaha Agung PKR dan ditandatangani Datuk Seri Saifuddin Nasution Ismail itu meminta Khairy untuk memberi jawapan dalam tempoh tujuh hari dari tarikh surat berkenaan dikeluarkan.

Awal tahun ini, Khairy dipecat daripada UMNO atas sebab pelanggaran disiplin parti mengikut Perlembagaan UMNO dan juga kerana kesalahan sewaktu Pilihan Raya Umum Ke-15 (PRU15) lepas. – BERNAMA


Imigresen tahan 216 warga asing di Nilai

SEREMBAN: Kebanjiran pendatang asing tanpa izin (PATI) yang menjadikan kawasan Nilai di sini sebagai lubuk mencari rezeki membawa kepada penahanan 216 orang warga asing dalam Op Sabong yang dijalankan Jabatan Imigresen Malaysia (JIM) Negeri Sembilan baru-baru ini.

Pengarah JIM Negeri Sembilan, Kennith Tan Ai Kiang berkata, seramai 11 orang kanak-kanak juga ditahan daripada keseluruhan warga asing tersebut dalam operasi di bawah arahan Jawatankuasa Kerja Keselamatan Negeri (JKKN) Negeri Sembilan bermula 24 hingga 28 Oktober lalu.

“Operasi dilaksanakan di beberapa lokasi termasuk kedai-kedai perabot, permaidani, runcit, langsir dan kedai makan.

“Hasil daripada 74 operasi yang dilaksanakan, pemeriksaan telah dibuat ke atas 1,597 warga asing. Seramai 216 warga asing telah ditahan atas pelbagai kesalahan di bawah Akta Imigresen 1957/63 dan Peraturan – Peraturan Imigresen 1963,” katanya kepada pemberita di sini hari ini.

Kennith berkata, mereka yang ditahan terdiri daripada 134 orang lelaki dan 71 wanita serta 11 kanak-kanak.

“Pecahannya 153 warga Myanmar, Indonesia (16), Bangladesh (24), Nepal (5), Kemboja (2), Pakistan (3), India (4) dan Vietnam (8).

“Manakala kanak-kanak terdiri daripada 10 warga Myanmar dan seorang warga Pakistan. Kanak-kanak yang ditahan berusia antara dua hingga 17 tahun,” katanya.

Beliau berkata, warganegara asing yang ditahan dibawa ke Depoh Tahanan Imigresen di Lenggeng untuk tindakan lanjut.

“Siasatan dijalankan di bawah Seksyen 15(1)(c) Akta Imigresen 1959/63 kerana tinggal di Malaysia melebihi masa (20 orang), Seksyen 6(1)(c) Akta Imigresen 1959/63 kerana masuk ke negara ini tanpa dokumen perjalanan sah (193 orang).

“Selain itu, mereka turut disiasat di bawah Peraturan 39(b) Peraturan-Peraturan Imigresen 1963 menyalahguna pas lawatan sosial (3 orang),” katanya.

Menurut Kennith, sebanyak sembilan borang saman saksi juga dikeluarkan kepada majikan atau penjaga premis untuk hadir ke JIM Negeri Sembilan bagi membantu siasatan.

“JIM Negeri Sembilan juga ingin memaklumkan bahawa sepanjang Januari hingga 11 Oktober 2023, pihak kami telah melaksanakan 30 operasi di Nilai 3.

“Hasil daripada operasi tersebut seramai 184 orang telah diperiksa dan 31 orang telah ditangkap kerana disyaki melakukan kesalahan di bawah Akta Imigresen dan Peraturan-Peraturan Imigresen 1963.

“Daripada jumlah tangkapan, 14 adalah warga Pakistan, tujuh Bangladesh, tiga India, lima Indonesia dan dua Myanmar. Setakat ini sebanyak tiga majikan telah pun didakwa di mahkamah,” katanya.- Utusan

Author

Media Variasi

View all posts

View all posts


Negara bakal berdepan hujan lebat bermula bulan ini

KUALA LUMPUR: Kebanyakan kawasan di Malaysia dijangka akan menerima taburan hujan pada paras purata iaitu daripada julat 100mm hingga 500mm pada Oktober ini.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, dalam Fasa Peralihan Monsun ketika ini, negara mengalami kejadian ribut petir yang lazimnya membawa hujan lebat berserta angin kencang dalam
jangka masa yang singkat.

“Dalam bulan November 2023, negara dijangka akan memasuki fasa Monsun Timur Laut yang membawa tiupan angin yang konsisten dari arah Laut China Selatan di antara 20 hingga 30 kilometer per jam.

“Beberapa siri hujan lebat yang menyeluruh juga dijangka akan berlaku terutama di negeri-negeri pantai Timur Semenanjung Malaysia dan Barat Sarawak,” jelasnya ketika sesi Pertanyaan Menteri di Dewan Rakyat hari ini.

Tambahnya, Pada bulan Disember 2023, kebanyakan kawasan di Semenanjung Malaysia dijangka akan menerima hujan pada purata antara 50mm hingga 900mm.

“Di Sarawak, kebanyakan bahagian dijangka menerima hujan pada paras purata iaitu antara 250mm hingga 600mm.

“Manakala di Sabah, kebanyakan kawasan dijangka menerima hujan pada paras purata iaitu antara 150 mm hingga 300 mm,” jelasnya.

Tambah Nik Nazmi, masih terdapat kemungkinan negara akan mengalami peningkatan suhu sedikit lebih tinggi daripada biasa di beberapa lokasi.

Katanya, peningkatan tetsebut iaitu antara 0.5°C hingga 1.0°C berdasarkan suhu maksimum purata antara 31°C hingga 33°C sekiranya tiada hujan melebihi tujuh hari. – Kosmo

Authors

Media Variasi

View all posts

Diyana Rahip

View all posts

View all posts

View all posts


Polis tumpas tiga sindiket edar dadah libat rampasan RM2 juta

KUALA LUMPUR: Polis menumpaskan tiga sindiket pengedaran dadah di sekitar Lembah Klang dengan rampasan dadah bernilai RM2 juta dalam beberapa siri serbuan bermula Isnin hingga Rabu lepas.

Ketua Polis Kuala Lumpur, Datuk Azmi Abu Kassim berkata, serbuan turut menahan lima lelaki dan seorang wanita berusia 21 hingga 44 tahun.

Beliau berkata, dalam serbuan pertama pada 9 malam hingga 1 pagi di Taman Tun Dr Ismail di sini, Isnin lepas, polis menahan dua lelaki dan merampas pelbagai dadah antaranya ganja seberat 20 kilogram (kg) dianggarkan bernilai RM50,000 serta wang tunai RM500.

“Dalam serbuan pada Rabu bermula 4 petang hingga 9 malam di Taman Keramat dan di sebuah kondominium di Taman Melati pula, polis menahan seorang lelaki serta merampas 6kg syabu dianggar bernilai RM246,000 dan wang tunai RM1,000,” katanya pada sidang media di Ibu Pejabat Polis Kuala Lumpur di sini hari ini.

Azmi berkata, empat serbuan pada Selasa dan Rabu lepas di sekitar Segambut, Cheras serta Pandan Perdana pula menahan dua lelaki dan seorang wanita selain merampas pelbagai dadah antaranya serbuk methylenedioxy-methamphetamine (MDMA) seberat 7.6kg, ketamin (3.8kg), pil Eramin 5 (10,120 biji) dan satu kilogram syabu dianggar bernilai RM1.7 juta.

Selain itu, beliau berkata polis turut menyita sebuah kereta jenis Honda Accord dan sebuah motosikal Honda BeAT bernilai RM178,000 dan wang tunai RM16,124.

Azmi berkata kesemua dadah yang dirampas dipercayai diperoleh daripada pembekal di sekitar Lembah Klang untuk pasaran ibu negara dan mampu menampung 100,000 pengguna.

Katanya, kesemua suspek direman tujuh hari dari tarikh tangkapan untuk siasatan mengikut Seksyen 39B Akta Dadah Berbahaya (ADB) 1952 selain polis giat mengesan saki baki ahli sindiket terbabit yang masih bebas. – BERNAMA


Bapa ditahan polis disyaki tampar, tumbuk anak kembar

SHAH ALAM: Polis menahan seorang lelaki kerana disyaki mendera anak kembar lelakinya berusia 11 tahun dengan menampar serta menumbuk pada bahagian muka dan badan.

Ketua Polis Klang Selatan, ACP Cha Hoong Fong berkata pemandu lori yang berusia 44 tahun itu ditahan 7.30 malam semalam di sekitar kawasan rumahnya di Taman Sentosa, Klang oleh sepasukan polis dari cawangan kereta peronda Ibu Pejabat Polis Daerah (IPD) Klang Selatan.

Beliau berkata hasil siasatan mendapati bapa kepada lima orang anak itu ialah seorang yang panas baran dan sering memukul pasangan kembar itu sebelum ini.

Katanya terdapat kesan kecederaan lama ditemukan pada badan kedua-dua mangsa akibat dipukul oleh suspek.

“Suspek juga mempunyai tiga rekod lampau atas kesalahan jenayah dan dadah,” katanya dalam kenyataan.

Cha berkata kes disiasat mengikut Seksyen 31(1)(a) Akta Kanak-Kanak 2001 bagi kesalahan penderaan dan suspek kini direman empat hari bermula hari ini. – BERNAMA


50 korban serangan Zionis di sekolah URNWA

SEKURANG-KURANGNYA 50 rakyat Palestin terbunuh selepas serangan udara rejim pengganas Israel, ke atas sebuah sekolah kendalian Agensi Bantuan dan Kerja Pertubuhan Bangsa-Bangsa Bersatu bagi Pelarian Palestin (UNRWA) di Gaza.

Lapor Middle East Eye, sekolah Al-Fakhoura itu digunakan sebagai tempat perlindungan oleh ratusan penduduk Palestin.

Ia yang terletak di kem pelarian Jabalia, telah diserang awal bulan ini, manakala sebelum ini menjadi sasaran rejim Zionis pada 2009 dan 2014.

Menurut pegawai tempatan kepada AFP, rejim Zionis turut menyasarkan serangan ke atas sebuah bangunan di kem itu, sekali gus membunuh 32 sekeluarga.

Sementara itu di lokasi lain di utara Gaza, sekurang-kurangnya 63 rakyat Palestin terkorban ketika bergegas mendapatkan rawatan di hospital sumbangan rakyat Indonesia pada Sabtu pagi, menurut sumber perubatan kepada Al-Jazeera.

Serangan itu dilakukan susulan pengeboman rejim Zionis di beberapa kawasan di utara Gaza termasuk di Beit Lahia, Beit Hanoun dan bandar Gaza.

Selatan Gaza juga menjadi sasaran serangan rejim Zionis selama berminggu-minggu, meskipun Israel memaksa rakyat Palestin yang berada di utara melakukan perpindahan ke sana.

Kira-kira 26 rakyat Palestin terbunuh akibat serangan udara rejim Zionis ke atas kawasan perumahan di Khan Younis pada awal pagi Sabtu.

Pada sebelah petang, sebuah lagi kediaman diserang di barat Khan Younis dan mengorbankan 15 penduduk Palestin, menurut pegawai kesihatan di Hospital Nasser, Gaza.

Setakat ini, lebih 12,000 rakyat Palestin terkorban termasuk wanita dan kanak-kanak, manakala lebih 25,000 yang lain cedera sejak negara itu diserang rejim pengganas Israel pada 7 Oktober lalu.

Nyawa rakyat Palestin di Gaza kini tidak hanya terancam, malah rejim Zionis bertindak menyeksa kesihatan mental dan fizikal mereka menerusi sekatan bekalan keperluan asas seperti makanan, air dan elektrik.

Author

Fazleen Safina Abd Jamil

View all posts

View all posts


Feri dalam perjalanan ke Batam terbakar, semua 62 penumpang termasuk rakyat Malaysia selamat

SINGAPURA: Bilik enjin sebuah feri penumpang ‘QUEEN STAR 2’ yang dalam perjalanan dari Singapura ke Batam dilaporkan terbakar petang tadi, menurut Penguasa Maritim dan Pelabuhan Singapura (MPA).

MPA memaklumkan bahawa kesemua 62 penumpang, termasuk warga Singapura, Malaysia dan Indonesia, antara lain Berjaya diselamatkan dan dipindahkan ke kapal ‘MERBAU ERA’ yang dalam perjalanan ke Terminal Feri Harbourfront Singapura.

‘MERBAU ERA’ kemudiannya menuju ke Batam dan selamat tiba bersama 62 penumpang terbabit,menurut MPA dalam satu kenyataan hari ini.

MPA menerima laporan mengenai kejadian pada 12.30 tengah hari waktu tempatan di luar pesisir Pulau Kusu.

Kenyataan itu menjelaskan bahawa MPA, Pasukan Pertahanan Awam Singapura (SCDF), dan Pengawal Pantai Polis (PCG) segera mengerah asset mereka untuk memberi bantuan.

MPA turut mengerahkan bot tunda untuk menunda feri berkenaan.

Kebakaran berjaya dipadamkan enam anak kapal yang kekal berada di atas feri itu sebelum ketibaan SCDF.

Anggota bomba SCDF juga bertindak memastikan api telah dipadamkan sepenuhnya.

“Pada masa ini tiada sebarang kecederaan atau pencemaran dilaporkan. MPA telah menempatkan pegawai di Terminal Feri Harbourfront sekiranya mana-mana penumpang memerlukan sokongan,” katanya.

Di samping itu, MPA mengeluarkan siaran navigasi kepada kapal lain untuk menjauhi lokasi kejadian. – BERNAMA


Lima individu ditahan penipuan fail APK, kes hilang wang daripada akaun bank

KUALA LUMPUR: Lima individu ditahan kerana disyaki terlibat dengan kegiatan penipuan melalui penggunaan fail “Android Package Kit” (APK) yang boleh mengakibatkan mangsa kehilangan wang daripada akaun bank mereka.

Setiausaha Polis Diraja Malaysia Datuk Noorsiah Mohd Saaduddin berkata tiga lelaki dan dua wanita berusia 17 hingga 21 tahun itu ditahan di sekitar ibu negara ketika serbuan dilakukan oleh sepasukan polis daripada Jabatan Siasatan Jenayah Komersial Bukit Aman pada 24 Ogos lepas.

Beliau berkata hasil siasatan mendapati kesemua mereka beroperasi dengan mencipta akaun palsu di laman sembang (chatting) terkenal.

“Mangsa yang ingin berkenalan dengan lebih rapat kemudiannya ditawarkan untuk melihat gambar serta video mereka melalui aplikasi lain yang akan dihantar melalui fail APK.

“Selain itu, mangsa juga dikehendaki untuk membuat pembelian token sebelum boleh mengakses aplikasi tersebut. Aplikasi yang berjaya dipasang akan mengakibatkan berlaku transaksi pengeluaran wang dari akaun mangsa,” katanya dalam satu kenyataan malam ini.

Beliau berkata kes disiasat di bawah Seksyen 420/511 Kanun Keseksaan dan kaitan antara sindiket itu dengan kes penipuan lain masih dalam siasatan.

Noorsiah berkata sebagai langkah pencegahan, orang ramai diseru untuk sentiasa berwaspada dan mengambil tindakan antaranya tidak memuat turun fail APK yang dihantar terus ke telefon pintar oleh individu yang tidak dikenali.

“Elakkan memuat turun aplikasi APK dari sumber tidak sah atau mencurigakan. Keselamatan sistem khidmat pesanan ringkas (SMS) pada telefon pintar hendaklah sentiasa dipelihara kerana ia akan menerima SMS ‘One Time Password’ (OTP) daripada pelbagai aplikasi di telefon pintar anda,” katanya.

Beliau berkata untuk mendapatkan maklumat dan nasihat lanjut, orang ramai boleh menghubungi “CCID Scam Response Center” di talian 03-26101559 atau 03-26101599. – BERNAMA


19 parti dalam Kerajaan Perpaduan perlu segerakan keserasian – Ahmad Zahid

KUALA LUMPUR: Semua 19 parti yang membentuk Kerajaan Perpaduan perlu menyegerakan keserasian bagi memperkukuhkan lagi hubungan, terutama dalam menghadapi Pilihan Raya Negeri di enam negeri akan datang.

Timbalan Perdana Menteri, Datuk Seri Dr Ahmad Zahid Hamidi berkata, Konvensyen Nasional Kerajaan Perpaduan 2023 yang berlangsung hari ini merupakan platform terbaik untuk menyegerakan keserasian itu.

“Mulai hari ini, kita ada Konvensyen Nasional Kerajaan Perpaduan, keserasian dengan pelbagai parti yang lain, 19 parti semuanya harus dipercepatkan keserasiannya,” kata Presiden UMNO itu.

Beliau berkata demikian kepada pemberita selepas majlis perjumpaan khas Presiden UMNO bersama Ketua, Timbalan dan Naib Ketua UMNO Bahagian-Bahagian di Pusat Dagangan Dunia Kuala Lumpur (WTCKL) di sini, hari ini.

Konvensyen Nasional Kerajaan Perpaduan yang diadakan buat julung kali membuka tirainya dengan Konvensyen Nasional Wanita Kerajaan Perpaduan dan Konvensyen Nasional Pemuda Puteri Kerajaan Perpaduan, yang diadakan secara serentak pagi tadi.

Kemuncak konvensyen bertemakan ‘MADANI: Mengangkat Agenda Rakyat’ adalah amanat Pengerusi Sekretariat Kerajaan Perpaduan iaitu Perdana Menteri Datuk Seri Anwar Ibrahim, sebelum berakhir dengan pelancaran Tekad Bersama.

Selain itu, Ahmad Zahid yang juga Presiden UMNO meminta semua pemimpin parti berkenaan di pelbagai peringkat jawatan di Bahagian supaya mengetepikan segala perbezaan yang timbul sebelum ini terutama semasa pemilihan sesi 2023-2026.

Mengambil contoh ‘biduk lalu kiambang bertaut’, Pengerusi Barisan Nasional itu berkata perumpamaan berkenaan perlu dijadikan pegangan ahli UMNO bagi mengukuhkan kedudukan dan memperkasakan parti dalam menghadapi PRN di Kedah, Pulau Pinang, Selangor, Negeri Sembilan, Kelantan dan Terengganu.

“Kita mahu menghadapi PRN di enam negeri, maka jentera harus digerakan dari sekarang dan yang lebih penting menyantuni pengundi tanpa parti politik,” katanya. – BERNAMA


Tiada kem Presiden, hanya ada kem UMNO – Ahmad Maslan

KUALA LUMPUR: Setiausaha Agung UMNO, Datuk Seri Ahmad Maslan menegaskan tiada ‘kem presiden’ seperti didakwa segelintir pihak ketika proses Pemilihan UMNO masih berjalan.

“Presiden sudah sebut beberapa kali, hanya ada satu kem dalam UMNO iaitu kem UMNO. Pasukan UMNO. Tidak ada pasukan presiden atau yang lain-lain.

“Beliau juga pernah menyebut dan saya sendiri pernah dengar banyak kali ketika pengenalan nama-nama calon tidak ada sebarang kem dalam UMNO. Itu juga baiknya mengapa kita tidak ada pertandingan peringkat tertinggi, presiden dan timbalan.

“Kalau ada pertandingan presiden dan timbalan presiden, mesti ada kem ‘A’, kem ‘B’ dan sebagainya,” katanya kepada pemberita selepas majlis Program Amal Pertubuhan Kebajikan Isnaniah Srikandi Malaysia di JW Marriot di sini.

Ahmad turut menyampaikan bantuan persekolahan fasa ke-7 kepada anak-anak yatim, asnaf dan kurang berkemampuan hari ini.

Dalam pada itu, Ahmad menyeru semua ahli-ahli UMNO tidak kira yang menang dan kalah supaya terus matang untuk berdepan dengan pelbagai cabaran parti pada masa akan datang, khasnya semasa Pilihan Raya Negeri (PRN) dalam beberapa bulan lagi.

“Saya menyeru kepada semua supaya dengan segera merapatkan barisan dan saf, hadapi cabaran pada masa depan. Ini cadangan saya kepada yang telah menang dan kalah pada pemilihan ini tidak kira apa jua peringkat akar umbi sehinggalah yang tertinggi.

“Kita ada tugas berat, kita perlu menang di kerusi-kerusi UMNO. Menangkan semua kerusi UMNO tandingi di semua enam negeri,” ujarnya.

Pemilihan UMNO 2023 berakhir semalam selepas 189 bahagian UMNO daripada 191 bahagian bersidang, namun hanya dua bahagian iaitu UMNO Bahagian Johor Bahru dan Beluran di Sabah ditangguhkan.

Keputusan daripada dua bahagian ini termasuk dua lagi Bahagian UMNO yang digantung iaitu Tanah Merah dan Kota Kinabalu, yang dijadual diadakan semula pemilihannya kelak, tidak akan dikira bagi penjumlahan keseluruhan keputusan Pemilihan UMNO 2023 khususnya bagi peringkat pusat.

Author

Tun Puteh Wanti

View all posts

View all posts


Surat aku janji madrasah dera ala militan langgar prinsip kemanusiaan

KUALA LUMPUR: Pendedahan pelajar didera ala militan ketika mengikuti ‘rawatan’ di madrasah di Shah Alam membongkar perjanjian surat aku janji yang ditandatangani pihak ibu bapa dan institusi, dipercayai tidak sah.

Surat aku janji berkenaan menyenaraikan 13 perkara (klausa) dan kebanyakannya melanggar prinsip kemanusiaan dan Perlembagaan.

Klausa pertama dan kedua di bawah peraturan itu ialah Mykad, lesen, pasport atau sebarang dokumen pengenalan diri, wang, dompet, kad bank dan barang peribadi pelajar akan disimpan pihak madrasah melainkan diminta pihak keluarga.

Klausa ketujuh menyebut, jika berlaku kemalangan, kematian atau apa-apa tidak diingini sepanjang anak jagaan dirawat dan dipulihkan, penandatangan dan ahli keluarga tidak akan menuntut sebarang bayaran ganti rugi atau tindakan mahkamah, sebaliknya reda dengan ketentuan Ilahi.

Klausa ke lapan di bawah peraturan sama, menyebut pelajar tidak dibenarkan cuti selama tempoh tiga tahun.

Klausa ke 13, menyebut ibu bapa atau penjaga memberi kuasa mutlak kepada pihak madrasah untuk mengambil pelajar di mana-mana sahaja tanpa perlu kebenaran bertulis dan lisan daripada ibu bapa penjaga.

Mengulas klausa ini, peguam Nizam Bashir berkata, apa-apa yang bercanggah dengan kemanusiaan adalah tidak sah.

“Perlembagaan menetapkan bahawa sebarang undang-undang yang tidak selaras dengan Perlembagaan adalah tidak sah.

“Prinsip ini bagi menyatakan sifat keluruhan Perlembagaan berbanding undang-undang lain.

“Berkaitan, Perlembagaan menjamin kebebasan asasi dan kebebasan asasi ini juga antara prinsip asas Perlembagaan,” katanya kepada MEDIA VARIASI.

Malah lebih mengejutkan walaupun ada beberapa klausa ditulis sebagai peraturan madrasah, bagaimanapun ia ‘dibenarkan berlaku di madrasah berkenaan’.

Klausa ke 10 dalam dokumen terbabit menyatakan, dadah, arak, gam, barang kemas, telefon bimbit, senjata tajam seperti pisau, jarum, paku selain senjata tumpu seperti pemutar skru, spanar, dan lain-lain dilarang di bawa masuk ke dalam madrasah.

Namun menerusi kenyataan laporan polis, pelajar mendakwa dia dipukul dengan spanar oleh pihak madrasah.

Perkara 12 surat aku janji menyebut tentang perlakuan sumbang, kecederaan dan kesalahan yang membawa kepada perlanggaran undang-undang negara turut dilarang.

Namun menerusi kenyataan laporan polis, mangsa mendakwa diganggu secara seksual, didera ala militan dan diperlakukan seperti binatang.

MEDIA VARIASI sebelum ini melaporkan hasrat seorang pemuda untuk menimba ilmu agama di sebuah madrasah sambil mendapatkan rawatan bertukar mimpi ngeri apabila menerima cara pemulihan berbentuk penderaan ala militan, sejak April lalu

Madrasah yang terletak di Shah Alam itu agak dikenali sebagai pusat pemulihan golongan yang ada masalah ketagihan, gangguan dan lain-lain.

Ibu pelajar berkenaan, turut mendedahkan berlaku ‘rusuhan’ dan tuntutan wang RM11,970 oleh pihak madrasah dalam misi selamatkan anaknya.

Ketua Polis Daerah Shah Alam, Asisten Komisioner Mohd Iqbal Ibrahim mengesahkan laporan diterima dan siasatan mengikut Seksyen 323 Kanun Keseksaan.

Ketua Pengarah Anti Dadah Kebangsaan (AADK), Sutekno Ahmad Belon menafikan dakwaan agensi berkenaan terlibat kerjasama dengan madrasah.

Author

Fhatihah Zakinan

View all posts

View all posts


Anak bunuh bapa mabuk di Port Dickson

PORT DICKSON: Seorang lelaki maut dipercayai dipukul oleh anak lelakinya dalam kejadian di rumah mereka di Taman D’Ambang Kota, Lukut di sini tengah malam tadi.

Dalam kejadian kira-kira jam 12.30 tengah malam itu, mangsa yang berusia 46 tahun dikatakan mabuk dan membuat bising sambil mengeluarkan kata-kesat sebelum berlaku pergaduhan antara dua beranak itu.

Ketua Polis Daerah Port Dickson, Superintendan Aidi Sham Mohamed berkata, suspek yang berusia 26 tahun kemudian ditahan di lokasi kejadian.

“Hasil siasatan, polis mendapati sebelum kejadian mangsa mabuk dan telah bergaduh serta dipukul oleh anak lelakinya.

“Punca kejadian kerana suspek tidak berpuas hati bapanya mengeluarkan perkataan kesat dan membuat bising,” katanya dalam kenyataan di sini, hari ini, lapor Astro Awani.

Mengulas lanjut katanya, suspek telah ditahan pada pukul 1.20 pagi tadi sebelum direman selama lima hari oleh Mahkamah Seremban hari ini.

Katanya, suspek tidak mempunyai rekod jenayah lampau dan ujian saringan air kencing didapati negatif dadah.

Tambahnya, kes disiasat mengikut Seksyen 302 Kanun Keseksaan.

Author

Media Variasi

View all posts

View all posts


Penyokong diingatkan tidak bawa, kibar bendera politik pada final Piala Malaysia

KUALA LUMPUR: Penyokong dilarang membawa masuk dan mengibar bendera berunsurkan politik pada perlawanan akhir Piala Malaysia 2022 antara Johor Darul Ta’zim (JDT) dan Selangor FC di Stadium Nasional di Bukit Jalil di sini, malam esok.

Timbalan Pengerusi Jawatankuasa Keselamatan Persatuan Bolasepak Malaysia (FAM), ACP (B) Md Dali Wahid berkata, tindakan tegas akan diambil kepada mana-mana penyokong yang didapati berbuat demikian selain menegaskan aksi final di stadium bukanlah tempat untuk meraikan atau menunjuk rasa tidak puas hati mengenai perkara berkaitan politik.

“Mungkin kita masih terawang-awang dan teringatkan apa yang berlaku dalam negara ketika ini. Bendera-bendera melibatkan politik mungkin boleh buat orang di luar rasa tidak puas hati dan sebagainya.

“Jadi, jangan bawa masuk ke dalam stadium (apa-apa barangan) yang boleh cetuskan provokasi dan menggugat keamanan negara,” katanya pada sidang media keselamatan bagi perlawanan akhir Piala Malaysia 2022 di sini hari ini.

Sementara itu, Ketua Polis Daerah Cheras, ACP Zam Halim Jamaluddin menjangkakan 80,000 penyokong membanjiri Stadium Nasional sebaik pintu masuk dibuka 5 petang dan untuk itu, persiapan rapi telah dilakukan polis bagi menjamin keselamatan dan ketenteraman awam.

“Sebagai langkah keselamatan, pemeriksaan tubuh badan, beg serta barangan akan dilakukan di setiap pintu masuk dan juga selepas memasuki pekarangan stadium,” katanya.

Selain itu, beliau berkata terdapat beberapa penutupan jalan di sekitar Stadium Nasional sebelum dan selepas perlawanan, antaranya sepanjang Jalan Barat bermula dari persimpangan Taman Teknologi Malaysia (TPM) hingga Persimpangan Merah Caga.

“Penyokong dinasihatkan menggunakan pengangkutan awam dan bagi yang memandu kenderaan sendiri, dinasihatkan supaya mengamalkan sikap bersabar, berhemah dan bertolak-ansur sepanjang pemanduan,” katanya.

Selangor adalah pasukan paling berjaya dalam saingan Piala Malaysia dengan merekodkan 33 kali kejuaraan sementara JDT pula muncul juara sebanyak dua kali pada 2017 dan 2019 sejak penubuhan kelab itu pada 2013.

Pada edisi lepas, JDT kempunan merangkul kejuaraan selepas tewas 0-2 kepada Kuala Lumpur (KL) City FC di pentas final. – BERNAMA


Wujudkan unit lindungi hak kanak-kanak secara undang-undang – Daphne Iking

SHAH ALAM: Selain bergelar selebriti dan personaliti TV, Daphne Iking yang juga aktivis kanak-kanak lantang memperjuangkan nasib golongan itu dan ibu tunggal.

Komitmen pelakon dan pengacara cantik itu terhadap kesejahteraan dan kebajikan mereka yang kurang bernasib baik membuatkannya dirinya lebih popular berbanding ahli politik.

Terbaharu, Daphne menggesa kerajaan mewujudkan unit khas kanak-kanak yang bertanggungjawab dalam hal ehwal perundangan khusus untuk melindungi hak kanak-kanak.

Saranan itu ditujukan kepada Kementerian Pembangunan Wanita, Keluarga dan Masyarakat (KPWKM), selepas melihat keperluan untuk menangani isu penderaan yang serius di pusat pemulihan.

“Membaca isu penderaan, kurungan secara salah terhadap kanak-kanak sehingga menjejaskan kesihatan mental mereka amat membimbangkan.

“Isu seperti ini perlu diatasi dengan mewujudkan satu unit khas yang boleh melindungi kanak-kanak bawah usia 18 tahun dari aspek perundangan.

“Menerusi unit ini, pakar perundangan boleh membantu golongan yang tertindas serta jika hak mereka dicabuli untuk mendapat keadilan sewajarnya.

“Daripada sini mereka tahu bagaimana untuk membuat laporan polis, apa tindakan selepas itu dan bagaimana untuk bangkit semula.

“Kita bercakap mengenai kesan mental, emosi dan fizikal mereka hadapi setelah menghadapi trauma yang dahsyat dan memastikan perkara sama tidak berulang pada yang lain, ” katanya kepada MEDIA VARIASI

Tambahnya, beliau ada membaca masalah kesihatan mental kanak-kanak, bersama seorang pakar undang-undang kanak-kanak, Dr Farah Nini Dusuki.

“Selama ini kita hanya fikir banyak berpunca daripada kes dera, gangguan seksual, tekanan rakan sebaya.

“Sebenarnya, banyak yang kita belum tahu, sebab kita faham negara tak cukup kepakaran untuk kendalikan kes seperti ini (isu kanak-kanak),” katanya.

Daphne berkata demikian mengulas mengenai kes penderaan di pusat pemulihan yang didedahkan MEDIA VARIASI.

Daphne turut menambah, masyarakat khususnya ibu bapa juga perlu terbuka untuk menggalakkan anak muda supaya untuk berjumpa pakar kaunseling atau pakar psikologi, malah lebih baik jika menjadikannya sebagai norma.

“It is okay to not be okay, kita perlu normalisasikan kaedah (jumpa pakar) ini, wujudkan unit khas (KWPKM) untuk menyampaikan maklumat kepentingan akta kanak-kanak dan hentikan stigma negatif terhadap pertemuan dengan pakar kesihatan mental,” katanya.

Terdahulu, Daphne ditemui pada Majlis Pelancaran Produk Baharu Wellsen X Dynas yang turut dihadiri Pengarah Eksekutif WeGlobe Marketing Sdn Bhd, Seng Sin Mon dan pelakon, Dynas Mokhtar di Wanra Cafe, Bukit Jelutong, di sini.

MEDIA VARIASI sebelum ini melaporkan, secara eksklusif, Daphne menggesa lebih banyak penempatan bilik mahkamah mesra kanak-kanak perlu dibuka bagi melindungi golongan berkenaan ketika terbabit kes di mahkamah.

Untuk rekod, Mahkamah Khas Jenayah Seksual Terhadap Kanak-kanak pernah dilancarkan bekas Perdana Menteri, Datuk Seri Najib Razak di Istana Kehakiman Putrajaya, pada Jun 2017.

Mahkamah khas ini dilancarkan bagi mewujudkan persekitaran yang lebih mesra kepada mangsa kanak-kanak dan menangani kes penderaan kanak-kanak dengan lebih berkesan.

Author

Tun Puteh Wanti

View all posts

View all posts


Mahathir tidak bertanding dalam PRN

SEPANG: Tun Dr Mahathir Mohamad hari ini berkata, beliau tidak akan bertanding pada Pilihan Raya Negeri (PRN) akan datang.

Bagaimanapun, bekas Perdana Menteri itu berkata, beliau akan memberikan sokongan aktif terhadap mana-mana gerakan untuk memperkukuh orang Melayu sempena PRN itu.

“Saya tidak akan bertanding dalam pilihan raya, dan objektif saya bukan untuk menjadi perdana menteri lagi,” kata beliau pada sidang media di sini sekembalinya ke tanah air dari luar negara hari ini.

Enam negeri akan mengadakan PRN iaitu Selangor, Negeri Sembilan, Pulau Pinang, Kedah, Kelantan dan Terengganu.

Dewan Undangan Negeri (DUN) Kelantan dan Selangor sudah dibubarkan masing-masing pada 22 Jun dan 23 Jun lepas, Kedah, Terengganu dan Pulau Pinang dibubarkan hari ini manakala DUN Negeri Sembilan akan dibubar pada 1 Julai.

Mengulas hasrat Pengerusi Perikatan Nasional (PN), Tan Sri Muhyiddin Yassin yang juga bekas perdana menteri untuk berjumpa dengannya, Dr Mahathir berkata, pertemuan hanya boleh dilakukan selepas Hari Raya Aidiladha yang akan disambut esok.

Semalam, Muhyiddin dilaporkan berkata, akan bertemu Dr Mahathir dalam masa terdekat untuk membincangkan kerjasama menerusi Proklamasi Orang Melayu. – BERNAMA


BPN sertai PRU15, tapi bukan berebut kuasa

KUALA LUMPUR: Parti Barisan Penyatuan Nasional (BPN) memberi bayangan akan menyertai Pilihan Raya Umum Ke-15 (PRU15), namun tidak mahu dilihat sebagai parti setahun jagung mahu berebut kuasa.

Presidennya, Datuk Ibrahim Yahya berkata jihad parti itu adalah membangunkan semula ekonomi rakyat dan negara, malah usaha itu sudah pun dilaksanakan secara berperingkat membabitkan kerjasama pelbagai pihak.

Katanya, Malaysia adalah negara yang mengamalkan sistem pemerintahan demokrasi berparlimen dan raja berperlembagaan, justeru BPN memutuskan untuk memasuki ruang di setiap Parlimen dan Dewan Undangan Negeri (DUN).

“BPN bukan ditubuhkan untuk merebut kuasa, tetapi untuk ekonomi rakyat dan memastikan rakyat tidak susah di negara sendiri, tidak merempat di negara sendiri dan dapat hidup selesa.

“Memandangkan BPN baru setahun jagung, kita tak mahu ‘fight’ mana-mana parti kerana BPN untuk ekonomi bukan untuk kuasa.

“Kita tak mahu pihak politik menganggap BPN cuba nak ‘hijack’ mereka, cuma nak mereka sedar dan tahu BPN ini untuk ekonomi rakyat, kerana semua yang terlibat dianggotai hanya ahli perniagaan dan pakar ekonomi,” katanya pada sidang media di Hotel Seri Pacific, di sini.

Ibrahim yang juga ahli perniagaan itu turut menjelaskan, parti BPN bebas daripada sebarang rasuah kerana itu antara syarat penting kerjasama dengan kerajaan Eropah, ketika ini.

“Pihak Europe maklumkan saya untuk mengadakan perbincangan hala tuju dua negara melalui jemputan khas pada 16 Julai depan.

“Jadi, antara syaratnya adalah memastikan negara, BPN bersih daripada rasuah kerana ini adalah permintaan luar. Jika tidak, negara tidak akan maju,” katanya.

Katanya, BPN sebagai platform pertubuhan rakyat sudah pun diketahui di Eropah dan Filipina, malah mendakwa bersetuju untuk berganding bahu bersama Malaysia untuk merealisasikan jihad ekonomi rakyat dan negara.

BPN juga mendakwa sudah mempunyai seramai lima juta keahlian.

Author

Tun Puteh Wanti

View all posts

View all posts


Atas permintaan ramai, Annuar  buka keahlian baharu untuk MN lebih awal

CYBERJAYA: Presiden Muafakat Nasional (MN), Tan Sri Annuar Musa mengumumkan permohonan untuk menyertai MN sebagai ahli baharu telah dibuka dan boleh dibuat secara dalam talian (online).

Annuar berkata permohonan itu sepatutnya dibuka minggu hadapan, namun dibuat lebih awal melalui laman web rasmi MN atas permintaan ramai.

“Sepatutnya minggu hadapan. Namun atas permohonan ramai kita awalkan permohonan secara dalam talian,” katanya pada Ahad.

Beliau turut berkongsikan di Facebook rasminya kenyataan rasmi Setiausaha Kerja MN, Datuk Mohd Irwan Rizal mengenai pembukaan permohonan pendaftaran ahli baharu itu.

“MN adalah sebuah pertubuhan bukan kerajaan (NGO) yang berdaftar di bawah Pertubuhan Malaysia dan bukan parti politik. Pendaftaran keahlian MN dibuka kepada semua rakyat Malaysia berumur 18 tahun ke atas tanpa mengira agama dan kaum selaras dengan matlamat penubuhan MN.

“Bagi mereka yang berumur 18 tahun ke bawah, perlu mendapatkan surat kebenaran bertulis daripada ibu bapa atau penjaga yang sah. Pendaftaran tersebut boleh dilakukan ‘online’ melalui laman sesawang rasmi MN: muafakatnasional.org.my,” ujar Mohd Irwan.

Tambahnya, pendaftaran keahlian MN dibuka secara ‘online’ bagi memudahkan pihak yang berminat untuk mendaftar dan maklumat lanjut mengenai MN boleh diperoleh melalui pautan laman rasmi atau media sosial rasmi MN.

Untuk rekod, MN merupakan parti kerjasama antara UMNO dan PAS, yang dibentuk pada 2019, iaitu setahun selepas Pakatan Harapan (PH) berjaya membentuk kerajaan pada Pilihan Raya Uum ke-14 (PRU14).

Annuar memutuskan untuk mengaktifkan kembali NGO yang diasaskannya itu iaitu MN pada 25 November lalu dan diaktifkan untuk memupuk nilai muafakat, perpaduan ummah dan keutuhan sistem politik negara yang lebih baik serta menekankan bahawa NGO itu akan berpaksikan pada Rukun Negara dan Perlembagaan Malaysia.

UMNO mengesahkan Annuar dipecat dan digugurkan dari parti secara automatik di bawah Fasal 20.11 dan Fasal 20.9 Perlembagaan UMNO pada Jumaat lalu, susulan kritikannya terhadap Presiden UMNO, Datuk Seri Dr Ahmad Zahid Hamidi, serta didakwa membantu kempen parti musuh pada Pilihan Raya Umum ke-15 (PRU15).

Author

Faridah Amiratul

View all posts

View all posts


56 set tren laluan Kelana Jaya dijangka beroperasi berperingkat suku ketiga tahun depan

KUALA LUMPUR: Sebanyak 56 set tren Transit Aliran Ringan (LRT) laluan Kelana Jaya, dijangka akan beroperasi secara berperingkat menjelang suku ketiga tahun hadapan bagi meningkatkan kekerapan perkhidmatan pada waktu puncak, kata Menteri Pengangkutan, Anthony Loke.

Beliau berkata, pada masa ini, hanya 38 set tren LRT beroperasi pada waktu puncak dengan kekerapan perkhidmatan lima minit, manakala 18 lagi tidak dapat beroperasi kerana sedang menjalani pelbagai jenis proses penyelenggaraan.

“Untuk mencapai kekerapan tiga minit kita memerlukan 48 set tren beroperasi… saya telah minta Prasarana (Prasarana Malaysia Berhad) percepatkan proses penyelenggaraan.

“Dalam tempoh ini (terdekat) kita tak dapat memberi komitmen untuk turunkan kepada tiga minit kekerapan, kita masih kekal lima minit tapi tidak bermakna lima minit itu statik, kalau ada tren tambahan kita akan percepatkan,” katanya pada sidang media di sini hari ini.

Loke berkata Prasarana juga telah membeli 19 set tren baharu untuk laluan sama, dengan unit pertama akan beroperasi Ogos tahun hadapan bagi memastikan perkhidmatan yang lebih baik dan selesa.

Pada masa sama, beliau berkata Prasarana juga akan membuat penyelenggaraan major kepada keseluruhan sistem LRT, termasuk janaan kuasa bagi memastikan perkhidmatan lebih selamat dan stabil.

“Pada waktu ini perkhidmatan masih belum stabil, saya memohon maaf kepada penumpang, kerana dalam tempoh beberapa bulan ini memang masih akan ada perkhidmatan yang tergendala dari masa ke masa.

“Tetapi pihak pengurusan telah diminta memberi perhatian, yang paling serius ada back up plan, SOP (prosedur operasi standard) lebih ketat bagi meminimakan perkhidmatan yang tergendala,” katanya menambah laporan punca insiden penutupan 16 stesen LRT Kelana Jaya pada bulan lepas, dijangka lengkap dalam tempoh dua minggu lagi dan akan dikongsi kepada umum.

Dalam pada itu, Loke berkata pihaknya akan memberikan kontrak bagi menggantikan lebih 16 kemudahan lif di stesen monorel yang tidak berfungsi pada Februari tahun depan, selain menempah 192 unit handrail dan 22 unit step chain bagi membaik pulih 46 daripada 706 eskalator yang tidak berfungsi.

Beliau berkata pihaknya juga mengenal pasti lebih 600 lampu yang tidak berfungsi dan 17 lokasi yang mengalami masalah kebocoran yang perlu diambil tindakan segera.

Sementara itu, Loke berkata, beliau telah mengarahkan pengurusan Bahagian Darat Kementerian Pengangkutan memperluaskan skop jawatankuasa bagi semua kemudahan pengangkutan awam di Lembah Klang, untuk memperkukuh ekosistem pengangkutan awam yang lebih menyeluruh.

“Setakat ini, mereka ada satu jawatankuasa audit di antara Kementerian Pengangkutan dan Prasarana, tetapi pada saya bidang tugas bukan hanya bawah Prasarana, ia perlu merangkumi pelbagai agensi, pihak berkuasa tempatan dan syarikat operator yang lain, umpamanya Keretapi Tanah Melayu Berhad,” katanya.

Beliau berkata Prasarana juga akan mengkaji bentuk insentif kepada first mile dan last mile termasuk penggunaan e-panggilan, bagi menggalakkan orang ramai menggunakan pengangkutan awam.

Katanya kajian termasuk aspek implikasi kewangan akan dijalankan pada waktu terdekat dan dijangka mengambil masa beberapa bulan untuk dilengkapkan.

Sementara itu dalam perkembangan lain, ketika ditanya gesaan untuk menyiasat keputusan kerajaan di bawah Perikatan Nasional (PN) membatalkan projek Kereta Api Berkelajuan Tinggi (HSR) Kuala Lumpur-Singapura oleh mantan Menteri Pengangkutan Datuk Ab Aziz Kaprawi semalam, Loke berkata, belum ada sebarang perbincangan dilakukan berkaitan perkara itu. – BERNAMA


Shin Tae-yong tak galakkan skuad Garuda berpuasa

JAKARTA: Ketua Jurulatih Indonesia, Shin Tae-yong tidak menggalakkan pemain bola sepak negara itu berpuasa menjelang dua perlawanan persahabatan menentang Burundi pada Sabtu dan Selasa depan.

Jurulatih dari Korea Selatan itu menyarankan sedemikian kerana mahu pemain mengekalkan tahap kecergasan sepanjang jendela Persekutuan Bola Sepak Antarabangsa (FIFA).

Malah, Tae-yonh juga akan mengadakan pertemuan dengan pemimpin agama serta pemain bagi membincangkan perkara terbabit.

“Puasa memang agak sukar buat saya kerana pemain perlu makan pada waktu tertentu bagi mengekalkan kecergasan mereka.

“Jika tidak makan dan harus lari dan beraksi, maka itu situasi yang amat menyukarkan pemain.

“Saya harus berbincang dahulu dengan pemimpin agama dan pemain mengenai perkara ini supaya mereka boleh memberi sepenuh fokus terhadap dua perlawanan yang akan dihadapi.

“Mungkin ada hari yang pemain tidak perlu berpuasa dan mereka masih boleh mengganti puasa yang ditinggal selepas bulan Ramadan.

“Kita akan membicarakan perkara ini dengan lebih lanjut dalam pertemuan itu nanti,” katanya seperti dilapor portal bola.net.

Menjelang perlawanan menentang Burundi, Shin Tae-yong mengakui beliau tidak begitu arif dengan pasukan lawan tetapi beliau mahu pemain Indonesia untuk memberikan prestasi terbaik sebagai langkah untuk meraih mata dan memperbaiki ranking.

“Jujur saya katakan, saya tidak tahu mengenai pasukan lawan, sama ada dari segi pemain atau taktikal. Saya minta untuk berdepan dengan pasukan yang menduduki ranking 80 hingga 100. Tetapi keadaan tidak mengizinkan. Jadi kita terpaksa terima lawan kita Burundi.

Untuk rekod, Burundi ketika ini menduduki tangga ke-141 dalam rangking FIFA, hanya dibezakan dengan 10 ranking berbanding Indonesia.

Author

Diyana Rahip

View all posts

View all posts


Dua lagi suspek gaduh di Desaru International Bike Week ditahan

JOHOR BAHRU: Polis telah merakam kenyataan penganjur program Desaru International Bike Week (DIBW) 2023 di Pantai Awam Desaru, Kota Tinggi ekoran insiden rusuhan antara kumpulan peserta tempatan dan antarabangsa.

Ketua Polis Johor, Datuk Kamarul Zaman Mamat berkata, kenyataan pihak tersebut diambil di Ibu Pejabat Polis Daerah (IPD) Kota Tinggi, semalam.

Selain itu katanya, Polis Johor turut menahan dua lagi individu yang dipercayai terlibat dengan rusuhan yang dilaporkan berlaku malam Sabtu lalu.

“Kedua-dua individu tersebut merupakan lelaki warga tempatan yang berusia 50-an dan 20-an. Mereka ditahan di IPD Kota Tinggi selepas hadir menyerah diri, petang semalam.

“Sehubungan itu, polis telah menahan seramai empat lelaki tempatan dan kesemua mereka kini direman selama tiga hari bermula hari ini bagi membantu siasatan yang dijalankan mengikut Seksyen 148 Kanun Keseksaan.

“Perintah reman terhadap kesemua suspek itu dikeluarkan Hakim Mahkamah Sesyen Kota Tinggi, Hayda Faridzal Abu Hasan,” katanya ketika dihubungi pemberita, di sini.

Semalam, Kamarul Zaman memaklumkan pihaknya telah menahan dua lelaki warganegara tempatan berusia 50 dan 30 tahun ekoran insiden rusuhan melibatkan kumpulan penunggang motosikal tempatan dan kumpulan penunggang motosikal dari Amerika Syarikat.

Tambah beliau, rusuhan itu dipercayai berlaku akibat provokasi dan cabar-mencabar antara kedua-dua pihak sehingga tercetus pergaduhan fizikal yang turut melibatkan kerusi kayu dan plastik dibaling sesama mereka.

“Mana-mana pihak yang mempunyai maklumat berkaitan kejadian itu hubungi Bilik Gerakan IPD Kota Tinggi di talian 07-8831222 atau Pegawai Penyiasat Kes, Asisten Superintenden Ng Han Shoong di talian 016-5488810,” tambahnya. – Kosmo!

Author

Media Variasi

View all posts

View all posts


Boikot! Ketahui 50 jenama, produk ‘support’ Israel

BOIKOT produk-produk yang meyumbang kepada rejim zionis!

Ketahuilah, setiap sen yang kita belanjakan dalam syarikat perniagaan Yahudi itulah modal kepada Yahudi Zionis untuk terus membantai kanak-kanak kecil, orang tua, wanita dan nyawa yang tidak berdosa di Palestin.

Marilah kita serius dan konsisten memboikot apa sahaja produk dan perkhidmatan yang menguntungkan perniagaan Zionis yang dilaknat oleh Allah SWT.

Mudah-mudahan usaha kecil kita ini akan membuahkan nusrah (kemenangan) daripadaNya.

Ayuh kita menyeru ahli keluarga, saudara mara, sahabat handai dan rakan taulan untuk bersama-sama dengan kempen memboikot perniagaan Israel dan sekutunya sebagai tanda protes kita terhadap kekejaman mereka kepada saudara seagama.

Berikut adalah senarai antara syarikat dan produk Israel dan yang memberi sumbangan kepada rejim Zionis.

1. Makanan

2. Produk kecantikan

Author

Nurul Ain Japri

View all posts

View all posts


Seronok ‘rembat’ helmet di Bangi, tak sedar muka dirakam CCTV

CYBERJAYA: Baru-baru ini, tular di media sosial rakaman kamera litar tertutup (CCTV) memaparkan seorang wanita dipercayai mencuri topi keledar dari sebuah motosikal.

Menerusi rakaman CCTV berdurasi 44 saat itu, kelihatan wanita terbabit berjalan secara bersahaja menuju ke kawasan parkir motosikal sebelum bertindak mencuri topi keledar yang terdapat di salah sebuah motosikal di kawasan itu.

Malah, turut kelihatan wanita tersebut membonceng motosikal seorang lelaki disyaki teman lelakinya sebelum melakukan perbuatan tidak berhemah berkenaan.

Difahamkan, kejadian dipercayai berlaku di kawasan Taman Awani, Bangi, pada 18 Oktober lalu.

Rakaman cctv kes curi topi keledar di Taman Awani, Bangi. pic.twitter.com/xYh3ETHITL

— nan manjoi8715 (@nanmanjoi8715) October 24, 2023

Menjengah di ruangan komen, rata-rata warga net mengecam tindakan wanita itu yang menyifatkan perbuatan yang dilakukan itu tidak mendatangkan faedah.

“Apakah faedah-faedah nya mencuri helmet ni ah awak? bole jadi kaya ke acaner ni? angin woo kalo dah merasa jadi mangsa kerja musibat gini. Kan?” komen netizen

“Aku rasa bukan mencuri untuk jual ni. Ni curi sebab nak naik motor dan takde topi keledar. Bf bawak motor dan dia nak naik sekali so dia cam ‘awak gi ambik la mana2 topi keledar atas motor tu lepas tu boleh lah kita round-round jauh sikit’,” tulis netizen.

“Sengkek beno jiran KL ni sampai helmet pon nk rembat,” selar pengguna aplikasi X.

Author

Nurul Ain Japri

View all posts

View all posts


Sany beri amaran kepada PM, ambil tindakan terhadap pelampau agama

KUALA LUMPUR: Ahli Parlimen Hulu Langat, Mohd Sany Hamzan memberi amaran kepada Perdana Menteri, Datuk Seri Anwar Ibrahim supaya segera mengambil tindakan ke atas pelampau-pelampau agama.

Beliau yang juga Ahli Jawatan Kuasa (AJK) Biro Mobilisasi Pakatan Harapan (PH) dan Pengarah Biro Mobilisasi Amanah berkata demikian selepas pihak PH selesai membuat laporan polis sekitar jam 11 pagi pada Sabtu di Ibu Pejabat Polis Daerah (IPD) Dang Wangi.

Laporan polis tersebut adalah berhubung isu perkauman dan agama yang dimainkan di media sosial sepanjang waktu berkempen Pilihan Raya Umum ke-15 (PRU15) baru-baru ini.

Sany membangkitkan berkenaan tuduhan-tuduhan yang dilemparkan pihak PAS dan beberapa parti lain ke atas PH yang menurutnya adalah fitnah semata.

“Yang buat fitnah ini daripada parti PAS, dia jadi kerajaan semasa PN memerintah, kemudian apabila Ismail Sabri menjadi perdana menteri pun dia jadi kerajaan.

“Yang jadi masalahnya kenapa kamu tak siasat kami PH, kamu tuduh kami macam-macam, kamu tuduh LGBT lah, kamu tuduh komunis lah, kamu tuduh kami nak mengkristiankan negara ini, kamu tuduh kami nak buang raja, kamu tuduh kami nak buang Islam, kamu tuduh kami nak buang bahasa Melayu,” ujarnya.

Beliau turut menyebut berkenaan kenyataan mereka iaitu rakyat Malaysia yang mengundi untuk PH pada PRU15 akan masuk neraka termasuklah kenyataan mahu membunuh orang kafir harbi.

Beliau mempersoalkan politik jenis apakah ini yang cuba digunakan sepanjang PRU15.

“Kita sudah 65 tahun merdeka, sepatutnya politik kita ini politik matang, sejahtera, akademik dan berintegriti, fakta lawan fakta. Bukan fakta lawan dengan auta, penipuan, pembohongan, dengan adu domba, ini penunggang-penunggang agama, pelampau-pelampau agama.

“Sebab itu saya nak minta khususnya kepada Perdana Menteri, Datuk Seri Anwar Ibrahim, negara kita berada dalam keadaan yang sangat bahaya kerana doktrin agama sekarang ini dimainkan pelampau-pelampau agama dalam PRU15,” tegasnya.

Kata Sany, Anwar jangan terlalu seronok apabila sudah menjadi perdana menteri kerana isu seperti ini perlu diambil tidakan serius dan segera.

“Sebab itu kita nak bagi amaran kepada perdana menteri, jangan seronok sangat, kena ambil tindakan, sebab isu ini boleh menghancurkan negara yang kita cintai ini.

“Kita tak boleh benarkan pelampau-pelampau agama bermaharajalela memesong pemikiran rakyat khususnya anak muda yang ada dalam negara kita,” katanya lagi.

Author

Faridah Amiratul

View all posts

View all posts


Kos nasihat guaman percuma untuk kes dera ala militan

KUALA LUMPUR: Firma guaman Hafarizam Wan dan Aisha Mubarak (HWAM) menawarkan kos nasihat guaman percuma kepada semua mangsa dera ala militan di sebuah madrasah Shah Alam.

Peguam Datuk Wan Azmir Wan Majid berkata, kos ini bagi menasihati apa yang perlu dibuat dan bagaimana cara selamat memberi keterangan kepada polis.

“Untuk tujuan mencari lagi bukti-bukti berkenaan sebagai saksi kes ini saya tawarkan kos guaman percuma.”

“Untuk saya nasihati apa yang perlu dibuat kepada mangsa-mangsa yang tampil ke hadapan.

“Boleh hubungi kami di talian 012-2245588 atau 03-40411121,” katanya.

Terdahulu, Pertubuhan Kebajikan Darussolihin mengemukakan tuntutan ganti rugi masing-masing RM10 juta kepada dua individu yang didakwa memfitnah Madrasah Darussolihin mendera seorang pelatih ala militan.

Baru-baru ini wakil madrasah dikenali Ridzuan tampil mengesahkan madrasah berkenaan menjalankan pusat pemulihan dadah secara tidak sah sejak 2002 dan ia hanya sebuah pertubuhan yang berdaftar dengan Jabatan Pendaftaran Pertubuhan (RoS).

Ketua Pengarah Agensi Anti Dadah Kebangsaan (AADK), Sutekno Ahmad Belon turut menafikan dakwaan agensi berkenaan terlibat kerjasama dengan madrasah berkaitan.

MEDIA VARIASI sebelum ini melaporkan, pendedahan pelajar yang mendakwa didera ala militan ketika mengikuti ‘rawatan pemulihan’ di madrasah di Shah Alam.

Susulan itu, lelaki dikenali Hafiz tampil mendedahkan di akaun Twitter hafizfiz18, kronologi kejadian menimpa adiknya yang didakwa didera selepas keluarga menghantarnya atas tujuan untuk berubat.

Menerusi perkongsian Hafiz, adik lelakinya mengalami gangguan dan keluarga telah menghantarnya ke Madrasah Darussolihin untuk dirawat.

Jelas Hafiz lagi, ketika keluarga membuat keputusan untuk keluarkan adiknya dari situ, pihak madrasah tidak mengizinkan dan meminta pampasan sebanyak RM11,970 kerana dikatakan melanggar perjanjian.

Apabila keluarga mahu membawa adiknya ke balai polis, pihak madrasah menghalang dan berkeras sehingga berlaku pergelutan di tempat kejadian.

Mereka semua kemudiannya ke IPD Shah Alam dan selepas laporan dibuat serta keterangan diambil, polis membenarkan adiknya pulang bersama keluarga.

Author

Tun Puteh Wanti

View all posts

View all posts


Lima calon pengganti Gareth Southgate

Oleh: WAHYUDIN AL-BALINGI

SKUAD kebangsaan England dinilai gagal meraih prestasi terbaik sejak kebelakangan ini dan situasi ini meletakkan Gareth Southgate berada di bawah tekanan tinggi.

The Three Lions tidak berjaya mencatat kemenangan dalam perlawanan terbaharu mereka. Semasa menentang Jerman, keputusan berakhir seri 3-3 di Stadium Wembley awal pagi Selasa tadi.

Terdahulu, England tumpas 1-0 dalam kunjungan ke San Siro bertemu Itali.

Untuk rekod, belum ada kemenangan mampu dilakar anak-anak asuhan Southgate di Liga Negara-Negara UEFA A 2022/2023. Akibatnya, England dipastikan akan diturunkan pangkat bermain dalam Liga Negara-Negara UEFA B pada musim depan.

Sudah timbul suara-suara mahu Southgate dipecat dan segera mencari pengganti lebih ideal mengemudi pasukan itu sebelum Piala Dunia 2022 Qatar.

Antara nama yang disebut-sebut adalah pengurus kebangsaan Jerman di Euro 2020, Joachim Loew. Joachim Loew adalah salah satu jurulatih terbaik dalam dunia bola sepak antarabangsa dan kini sedang menganggur.

Loew mengundurkan diri dari posisinya sebagai pengendali Jerman pada Mac 2021. Dia meninggalkan jawatan tersebut setelah 15 tahun bersama Die Mannschaft.

Di bawah kepemimpinan Loew, Jerman meraih prestasi bagus termasuk Piala Dunia 2014 dan Piala Konfederasi 2017.

Calon kedua adalah pengurus Nottingham Forest, Steve Cooper. Dia berjaya membawa Nottingham Forest promosi ke Liga Perdana Inggeris pada musim lalu. Kelab yang digelar The Tricky Trees itu naik pangkat setelah 23 tahun tersisih dari kancah elit liga utama.

Sayangnya, persembahan Nottingham Forest di Liga Perdana Inggeris musim ini kurang begitu bagus kerana kedatangan banyak pemain baharu. Bagaimanapun, Cooper pernah miliki pengalaman bersama skuad England.

Lelaki berusia 42 tahun tersebut pernah membimbing England B-16 dan B-17 dan pernah memimpin England B-17 ke final Euro 2017.

Nama-nama lain dikaitkan adalah pengurus Leicester City, Brendan Rodgers, pengendali PSG, Mauricio Pochettino dan Thomas Tuchel yang baru sahaja dipecat Chelsea.

Author

Media Variasi

View all posts

View all posts


Pengundi awal Parlimen Padang Serai, DUN Tioman tunai tanggungjawab esok

KUALA LUMPUR: Anggota keselamatan dan pasangan mereka akan menunaikan tanggungjawab mengundi pada pengundian awal Pilihan Raya Umum ke-15 (PRU15) bagi Parlimen Padang Serai, Kedah dan Dewan Undangan Negeri (DUN) Tioman, Pahang esok.

Satu pusat pengundian awal melibatkan dua tempat mengundi atau saluran awal akan dibuka pada 8 pagi bagi Parlimen Padang Serai manakala dua pusat pengundian awal dengan dua saluran akan digunakan untuk DUN Tioman.

Menurut senarai Daftar Pemilih Pilihan Raya yang digunakan bagi kedua-dua pilihan raya ini, terdapat 76 anggota polis bagi Parlimen Padang Serai manakala 262 anggota polis di DUN Tioman.

Suruhanjaya Pilhan Raya (SPR) menyarankan semua pihak yang hadir ke pusat mengundi esok, agar mematuhi prosedur operasi standard perlindungan diri, dengan memakai pelitup muka, mengamalkan penjarakan fizikal serta sentiasa mensanitasi tangan.

SPR sebelum ini menetapkan hari pengundian PRU15 bagi Parlimen Padang Serai ditangguhkan kepada 7 Disember ini berikutan kematian calon Pakatan Harapan (PH), M. Karupaiya pada 16 November lepas manakala pengundian DUN Tioman ditangguhkan susulan kematian calon Perikatan Nasional (PN) Md Yunus Ramli, pada 3.30 pagi hari pengundian (19 November lepas), yang dipercayai akibat serangan jantung.

Proses penamaan calon bagi Parlimen dan DUN tersebut berlangsung pada 24 November lepas diikuti pengundian awal esok dan 7 Disember ditetapkan sebagai hari pengundian.

Parlimen Padang Serai menyaksikan pertembungan enam penjuru antara calon PH Dr Mohamad Sofee Razak, Datuk Azman Nasrudin (PN-Bersatu), Datuk C. Sivaraj  (Barisan Nasional (BN)-MIC), Hamzah Abd Rahman (Pejuang-Putra), Sreanandha Rao (Bebas) dan Mohd Bakhri Hashim (Parti Warisan).

Warisan kemudian mengumumkan tidak mengambil bahagian dalam pilihan raya berkenaan, namun logo Warisan masih tersenarai dalam kertas undi, kerana sudah didaftarkan sebagai antara parti yang bertanding.

DUN Tioman pula melibatkan saingan lima penjuru antara calon PN Nor Idayu Hashim, Datuk Seri Mohd Johari Hussain (BN), Osman A Bakar (Pejuang) dan Sulaiman Bakar (Bebas) walaupun calon PH, Mohd Fadzli Mohd Ramly mengumumkan untuk menarik diri kerana logo PH masih tersenarai dalam kertas undi.

Keputusan PRU15 pada 19 Nov lepas menyaksikan PH memperoleh 82 kerusi Parlimen, PN (73), BN (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi. – BERNAMA


FSB Rusia dakwa AS intip diplomat asing di Rusia guna gajet Apple

“Pengintipan oleh agensi perisikan AS menggunakan peranti mudah alih Apple, telah dikesan. Dalam memastikan keselamatan infrastruktur telekomunikasi Rusia, anomali itu dikenal pasti khusus kepada pengguna telefon bimbit Apple yang berpunca daripada operasi perisian berniat jahat yang tidak diketahui sebelum ini menggunakan kelemahan perisian disediakan oleh pengilang,” menurut kenyataan FSB.

Selain pelanggan domestik, “nombor asing dan pelanggan yang menggunakan kad SIM yang berdaftar dengan misi diplomatik dan kedutaan di Rusia” juga terjejas, menurut kenyataan itu.

Maklumat yang diperoleh FSB menunjukkan kerjasama rapat Apple dengan komuniti perisikan AS dan mengesahkan bahawa “dasar privasi yang diisytiharkan oleh syarikat itu adalah tidak benar. – BERNAMA-SPUTNIK


Kes batuk kokol disahkan di Rompin

KUANTAN: Jabatan Kesihatan Pahang (JKNP) mengesahkan satu kes jangkitan Pertussis (batuk kokol) dikesan di Kampung Bahagia, Rompin.

Pengarah JKNP, Datuk Dr Nor Azimi Yunus berkata, Pejabat Kesihatan Daerah (PKD) Rompin melaporkan kes berkenaan baru-baru ini, membabitkan satu keluarga iaitu seorang ibu serta dua anaknya, dan keadaan adalah terkawal.

Semua pesakit warga Malaysia itu telah diberi rawatan, dan berada dalam keadaan stabil, manakala PKD Rompin telah meningkatkan aktiviti pencegahan serta kawalan di persekitaran kawasan tempat tinggal pesakit.

“Aktiviti pendidikan kesihatan melalui ceramah, edaran risalah dan informasi di media sosial juga telah dilaksanakan,” katanya dalam kenyataan yang dikeluarkan bagi mengulas penyebaran salinan surat makluman mengenai pengisytiharan wabak Pertussis di Rompin bertarikh 14 Ogos lalu, yang tular di media sosial baru-baru ini.

Pertussis adalah penyakit cegahan vaksin yang disebabkan oleh bakteria Bordetella pertussis dengan kuman disebarkan melalui udara semasa pesakit bersin atau batuk dan menjangkiti mulut, hidung dan tekak.

“Ia boleh dielakkan dengan pemberian imunisasi yang diberi kepada kanak-kanak pada umur dua, tiga, lima, dan 18 bulan, dan kanak-kanak yang mendapat pelalian lengkap hanya akan mengalami gejala ringan tanpa risiko komplikasi jika dijangkiti,” katanya.

Dr Nor Azimi berkata, JKNP akan terus memantau kejadian dan meningkatkan aktiviti pencegahan serta kawalan bagi memastikan penularan tidak berlaku.

Author

Taufik Asmady Abdul Aziz

View all posts

View all posts


KPM cakna isu kesihatan mental golongan pendidik

CYBERJAYA: Faktor kesihatan mental para guru akan sentiasa diperkasa dan dijaga sebaiknya oleh Kementerian Pendidikan Malaysia (KPM).

Menterinya, Fadhlina Sidek berkata, KPM komited untuk meningkatkan akses sistem sokongan kesihatan mental kepada guru di seluruh sekolah.

Katanya, pihaknya giat mengenal pasti pelbagai perkara yang menyumbang kepada masalah kesihatan mental warga pendidik itu termasuk guru duka lara, beban kerja, dan tekanan lain.

“Apabila saya memasuki KPM, isu kesihatan mental guru terus diperkasa dan akses mendapatkan bantuan ini sangat penting tidak kira di mana pun ia menjadi keutamaan untuk diwujudkan.

“Kedua, ia tidak boleh bersifat kepada guru sahaja, murid-murid juga perlukan sokongan dan ini membawa kepada perkara ketiga yang sedang kita laksanakan iaitu memastikan penglibatan guru-guru bimbingan di mana mereka harus terus meningkat kepada guru kaunseling sekali gus meningkatkan profesionalisme dalam menguruskan isu-isu kesihatan mental secara fokus.

“Selain itu, kita mempunyai banyak program seperti kunjung bantu, kunjung lawat, kunjung kaunseling dan ini semua akan memastikan ekosistem berdasarkan data memastikan guru-guru berada dalam keadaan kesihatan mental yang baik,” katanya seperti dilapor Astro Awani pada Rabu.

Tambah beliau, bagi mewujudkan akses ekosistem kesihatan mental guru yang terjamin, kesemua kementerian perlu memainkan peranan dalam memperkasakannya.

“Saya fikir ini satu pendekatan yang semua kementerian perlu buat dan bukan KPM saja untuk ekosistem itu.

“Peringkat sekolah sekurang-kurangnya kita sedang menuju ke arah itu selari dengan slogan ‘murid ceria, guru bahagia, sekolah bitara, negara sejahtera’,” ujarnya.

Author

Diyana Rahip

View all posts

View all posts


PBM tidak sesuai ‘teman sebantal’ BN – Pemuda UMNO

Author

Tun Puteh Wanti

View all posts

View all posts


Penganjuran Thai Hot Guy dibatalkan – Polis

KUALA LUMPUR: Penganjuran program Thai Hot Guy yang dijadual diadakan di sebuah premis hiburan di ibu negara pada  30 Mac ini dibatalkan susulan arahan polis dan tentangan pelbagai pihak.

Ketua Polis Daerah Wangsa Maju, Supt Ashari Abu Samah berkata, polis telah berjumpa dengan pihak penganjur program dan pengurusan premis berkenaan pada 2.30 petang tadi, di Ibu Pejabat Polis Daerah (IPD) Wangsa Maju dan mereka akur dengan arahan berkenaan.

“Amaran keras telah diberikan oleh polis kepada pihak penganjur agar program berkenaan tidak diteruskan dan dibatalkan. Pihak penganjur dan pengurusan akur untuk membatalkan program itu dan tiada sebarang program atau aktiviti yang tular sebelum ini, akan diadakan.

“Bagaimanapun polis akan terus membuat pemantauan berterusan ke atas premis itu dan akan mengambil tindakan tegas jika berlaku pelanggaran undang-undang,” katanya dalam satu kenyataan di sini hari ini.

Beliau berkata, promosi berkaitan program itu yang tular dalam pelbagai platform media sosial telah menimbulkan reaksi yang tidak menyenangkan serta kecaman daripada seluruh lapisan masyarakat.

Katanya, pihak polis sentiasa peka mengenai penganjuran program-program yang menyentuh sensitiviti agama dan kaum yang boleh mengganggu gugat ketenteraman dan keselamatan negara.

Menurutnya setakat 4 petang tadi, polis telah menerima sebanyak 60 laporan membantah penganjuran program yang menampilkan pelayan-pelayan lelaki berpakaian wanita itu.

Pada masa yang sama, beliau turut menasihati orang ramai supaya tidak melakukan sebarang aktiviti yang melanggar undang-undang sehingga menggugat ketenteraman awam.

Orang ramai yang mempunyai sebarang maklumat berkaitan kejadian jenayah boleh menyalurkannya ke IPD Wangsa Maju menerusi talian 03-92899222 atau Hotline Polis Kuala Lumpur 03-21159999 atau mana-mana balai polis berhampiran. – BERNAMA


PRU15: PKR tidak akan bekerjasama dengan GTA, PN

PETALING JAYA: Ketua Penerangan PKR, Fahmi Fadzil menegaskan bahawa PKR dan PH tiada hasrat untuk bekerjasama dengan Gabungan Tanah Air (GTA) dan Perikatan Nasional (PN) untuk Pilihan Raya Umum ke-15 (PRU15).

Beliau berkata dalam kenyataan pada Khamis, PKR tiada hasrat untuk mengadakan perbincangan kerjasama pilihanraya dengan GTA dan PN.

“Saya meneliti beberapa laporan media yang membayangkan bahawa Presiden PKR dan Pengerusi PH, Datuk Seri Anwar Ibrahim, bersedia dan terbuka untuk bekerjasama dengan GTA atau PN.

“Ini tidak benar. Pendirian PKR dan PH amat jelas, iaitu fokus utama kami adalah untuk memperkukuh Pakatan Harapan itu sendiri.

“Datuk Seri Anwar Ibrahim telah menyatakan bahawa sebarang kerjasama dengan mana-mana parti menjelang PRU15 tidak hanya tertumpu kepada usaha menumbangkan UMNO-BN tetapi mesti berteraskan prinsip-prinsip agenda reformasi, tatakelola yang baik, dan melawan rasuah,” tegasnya.

Author

Faridah Amiratul

View all posts

View all posts


GST: ‘Saya akan jawab pada Isnin’ – Ahmad Maslan

KAJANG: Persoalan sama ada kerajaan bakal melaksanakan semula Cukai Barang dan Perkhidmatan (GST) bakal diketahui pada Isnin.

Timbalan Menteri Kewangan I, Datuk Seri Ahmad Maslan berkata, pihaknya juga telah menerima beberapa maklum balas daripada Ahli-ahli Parlimen dan akan mengulas mengenai perkara itu di dalam Dewan Rakyat.

“Saya akan jawab hari Isnin di Dewan Rakyat mengenai perkara itu (laksana semula GST) sebab perkara ini telah dibangkitkan pelbagai pihak dalam ucapan (Dewan Rakyat).

“Semalam saya bertemu dengan Ahli-ahli Parlimen kerajaan mengenai maklum balas mereka tentang Belanjawan 2024, ramai yang hadir ke libat urus dengan Ahli-ahli Parlimen dan memang ada beberapa persoalan tentang GST.

“Saya maklum kepada semua akan menjawab pada Isnin selepas sesi Jabatan Perdana Menteri,” katanya ketika sidang media selepas merasmikan Majlis Pelancaran Laporan Pasaran Harta Separuh Pertama Tahun 2023 pada Khamis.

Sebelum ini, wujud gesaan beberapa pihak untuk melaksanakan semula sistem GST khususnya bagi menyelesaikan masalah ketirisan cukai.

Bagaimanapun, Perdana Menteri, Datuk Seri Anwar Ibrahim belum membuat sebarang keputusan sama ada ingin melaksanakan semula GST atau sebaliknya.

Sementara itu, pakar ekonomi menyatakan bahawa GST mampu melonjakkan kutipan hasil negara. – Astro Awani

Author

Media Variasi

View all posts

View all posts


KPDN lantik lima pemborong di P.Pinang bekal gula kepada peruncit

BUKIT MERTAJAM: Kementerian Perdagangan Dalam Negeri dan Kos Sara Hidup (KPDN) Pulau Pinang melantik lima pemborong utama di seluruh negeri itu bagi mengatasi masalah gangguan bekalan gula yang melanda sejak beberapa hari lepas.

Pengarahnya, S. Jegan berkata, pemborong berkenaan akan menjadi pengantara KPDN Pulau Pinang dengan peruncit supaya pembekalan gula dapat ditangani dengan lebih berkesan.

“Kami telah melantik pemborong-pemborong utama ini bermula semalam dan setiap pemborong berada di setiap daerah di negeri ini, mereka yang dilantik akan mendapat 30 peratus gula tambahan daripada pengilang dalam pelan tindakan yang dilaksanakan ini.

“Menerusi pelan tindakan Dedicated Direct Wholesaler (DDW) yang dilancarkan semalam itu, peniaga yang tiada bekalan gula untuk dijual boleh terus menghubungi KPDN Pulau Pinang untuk kami aturkan penghantaran ke kedai mereka atau terus kepada pemborong untuk mendapatkan bekalan gula,” katanya pada sidang akhbar di sini hari ini.

Beliau berkata, siasatan awal pihaknya mendapati gangguan bekalan gula di negeri ini disebabkan pembelian panik terutama dalam kalangan peniaga yang membeli dalam kuantiti banyak kerana takut gula tiada untuk keperluan perniagaan mereka.

Jegan berkata, sepanjang Mei hingga hari ini, jumlah pengedaran gula di seluruh Pulau Pinang adalah sebanyak 628.4 tan dan ia sepatutnya mencukupi untuk bekalan di negeri ini.

Beliau berkata, pihaknya turut menafikan dakwaan terdapat beberapa premis perniagaan di Little India menjual gula pada harga RM4.60 bagi setiap kilogram berikutan kekurangan bekalan gula kerana pemeriksaan pihaknya mendapati peniaga mematuhi harga yang ditetapkan RM2.85 setiap kilogram dan turut mempunyai stok gula.

“Sehingga semalam, kita telah bantu lapan peruncit yang menghubungi pejabat kami untuk mendapatkan bekalan gula daripada pemborong yang dilantik oleh KPDN Pulau Pinang,” katanya.

Beliau meminta mana-mana peruncit yang menghadapi masalah untuk mendapatkan bekalan gula agar menghubungi talian pejabat KPDN Pulau Pinang 04-3840154/155/158 dan seterusnya Unit Bekalan akan memaklumkan kaedah dan lokasi untuk mendapatkan bekalan gula daripada pemborong dilantik. – BERNAMA


Petani didakwa bunuh bayi lelakinya berusia tiga bulan

ALOR SETAR: Seorang petani dihadapkan ke Mahkamah Majistret di sini hari ini atas pertuduhan membunuh bayi lelakinya berusia tiga bulan di sebuah rumah di Kampung Teluk Jawa, Sungai Lintang di sini, awal bulan lepas.

Muhammad Nasyran Zamzury, 28, didakwa membunuh anaknya Muhammad Annas di rumah berkenaan di antara 9 malam 4 Oktober 2022 hingga 1.30 tengah hari, 10 Oktober 2022.

Tiada pengakuan direkodkan di hadapan Majistret Siti Norhidayah Mohd Noor kerana kes bunuh di bawah bidang kuasa Mahkamah Tinggi.

Muhammad Nasyran didakwa mengikut Seksyen 302 Kanun Keseksaan yang membawa hukuman gantung sampai mati jika sabit kesalahan.

Selain itu, tertuduh turut menghadapi tiga lagi pertuduhan di mahkamah sama dan mengaku salah terhadap satu daripada pertuduhan iaitu memasukkan dadah berbahaya jenis methamphetamine ke dalam dirinya sendiri, tanpa kebenaran pihak berwajib.

Perbuatan itu didakwa dilakukan di Pejabat Bahagian Siasatan Jenayah Narkotik, Ibu Pejabat Polis Daerah Kota Setar pada kira-kira 7 malam, 10 Oktober lepas.

Dia mengaku bersalah terhadap pertuduhan di bawah Seksyen 15(1)(a) Akta Dadah Berbahaya (ADB) 1952 itu dengan tarikh sebutan semula kes ditetapkan pada 18 Disember ini, sementara menunggu laporan patologi.

Bagi satu lagi pertuduhan, Muhammad Nasyran mengaku tidak bersalah mencederakan bekas teman wanitanya di sebuah bilik sewa di Jalan Meranti Off Jalan Putra, di sini kira-kira 7 pagi pada 5 Mei 2019.

Kesalahan itu didakwa di bawah Seksyen 324 Kanun Keseksaan dan kes tersebut ditetapkan untuk sebutan semula pada 20 November depan.

Untuk pertuduhan terakhir, Majistret Siti Norhidayah menjatuhkan hukuman penjara 14 bulan terhadap tertuduh yang mengaku bersalah dengan sengaja mencederakan isterinya, Siti Nur Kamalia Kamaruddin, 22, di sebuah rumah di Kampung Teluk Jawa, Mukim Padang Hang dekat sini, kira-kira 5 petang pada 4 Oktober lepas.

Pertuduhan dibuat mengikut Seksyen 323 Kanun Keseksaan yang boleh dihukum di bawah Seksyen 326A kanun sama.

Pendakwaan dikendalikan Timbalan Pendakwa Raya Nurfatin Mastura Asri manakala tertuduh diwakili peguam Yayasan Bantuan Guaman Kebangsaan Zuriyah Mohd Nordin bagi pertuduhan mencederakan isterinya.

Bagaimanapun tertuduh tidak diwakili peguam bagi tiga lagi pertuduhan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Seorang lelaki ditahan muat naik hantaran berbaur hasutan

KUALA LUMPUR: Seorang lelaki ditahan kerana disyaki memuat naik hantaran berunsur hasutan di media sosial.

Setiausaha Polis Malaysia Polis Diraja Malaysia (PDRM), Datuk Noorsiah Mohd Saaduddin berkata, lelaki berusia 51 tahun itu yang menggunakan nama @Cheartstudi dalam akaun Tik Toknya ditahan di sekitar Kuala Muda, Kedah, Sabtu lepas.

“Suspek disyaki telah memuat naik hantaran berkecenderungan menghasut bagi mendatangkan penghinaan atau membangkitkan perasaan tidak setia terhadap pentadbiran keadilan di Malaysia,” katanya dalam kenyataan hari ini.

Beliau berkata suspek direman tiga hari sehingga 23 Mei di bawah Seksyen 117 Kanun Tatacara Jenayah dan kes disiasat Unit Siasatan Jenayah Terkelas (USJT), Jabatan Siasatan Jenayah(JSJ) Bukit Aman di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.

Noorsiah mengingatkan orang ramai agar menghormati institusi kehakiman negara yang dirangka kewujudannya berpandukan Perlembagaan Persekutuan untuk menegakkan keadilan berlandaskan undang-undang.

“Mana-mana individu atau pihak yang didapati dengan sengaja mengeluarkan sebarang kenyataan bagi maksud menghina atau memperlekeh sistem perundangan Malaysia akan diambil tindakan tegas,” katanya. – BERNAMA


Kerajaan pastikan tindakan ke atas Telegram tidak terlalu jejaskan pengguna

SUNGAI PETANI: Kerajaan akan memastikan sebarang bentuk tindakan yang mungkin dikenakan ke atas Telegram tidak terlalu menjejaskan pengguna platform tersebut.

Menteri Komunikasi dan Digital, Fahmi Fadzil berkata, pihaknya sedar aplikasi tersebut banyak digunakan khususnya oleh komuniti tertentu seperti sekolah dan pengamal media untuk penghantaran video dan imej.

Beliau berkata, setakat ini Suruhanjaya Komunikasi dan Multimedia Malaysia (MCMC) masih meneliti tindakan ke atas Telegram yang sehingga kini pengurusannya masih tidak memberikan kerjasama dengan kerajaan bagi membincangkan isu berkaitan kandungan dan salah guna aplikasi itu.

“Kita akan pastikan sekiranya diputuskan bahawa kerjasama di pihak Telegram tidak begitu positif, maka apa-apa tindakan yang diambil tidak terlalu menjejaskan pengguna.

“Kita beri sedikit masa (kepada pengguna) supaya sekiranya perlu ada peralihan mencari medium platform yang baharu, kita akan maklumkan,” katanya ketika ditemui selepas merasmikan program Hari Bersama Komuniti Pusat Ekonomi Digital (PEDi) Kota Kuala Muda di sini hari ini.

Bagaimanapun, beliau menjelaskan sebarang tindakan ke atas platform itu masih dalam penelitian MCMC, dengan suruhanjaya itu akan membuat syor kepada kerajaan yang akan membuat keputusan.

“Kita jangka mungkin tidak terlalu lama dari sekarang, pihak kerajaan akan buat keputusan. Kita belum secara terperinci meneliti syor daripada MCMC, tapi insya-Allah dalam masa yang tidak terlalu lama dari sekarang,” katanya.

Beliau berkata, pihaknya menerima banyak aduan berhubung kandungan dan salah guna aplikasi tersebut yang membimbangkan termasuk penjualan bahan pornografi, dadah dan aktiviti penipuan pelaburan yang sepatutnya dikekang, namun sehingga kini dilihat seperti tidak ada tindakan daripada pihak Telegram.

“Kalau dibandingkan dengan platform lain, mereka memberi kerjasama apabila dijemput hadir untuk bermesyuarat, tidak menjadi masalah, tapi kita lihat pihak Telegram setakat ini belum memberi kerjasama kepada pihak MCMC sebagai badan kawal selia,” katanya.

Mengulas mengenai kenyataan Telegram yang dilaporkan tidak mahu mengambil bahagian dalam sebarang bentuk penapisan berkaitan politik, Fahmi berkata, pihaknya menyerahkan kepada MCMC untuk berhubung dengan pengurusan platform itu atau mengeluarkan kenyataan balas.

“Bagi saya sebagai anggota pentadbiran (kerajaan) saya melihat keseluruhan dari segi undang-undang dan dasar, sebagai sebuah negara yang berdaulat yang ada kuasa dan hak untuk memutuskan dasar dalam negara, saya percaya undang-undang dalam negara kita mesti dihormati,” katanya.

Sementara itu, Fahmi berkata, kementeriannya dalam proses perancangan untuk membina 186 PEDi baharu bagi memastikan semua kawasan Dewan Undangan Negeri (DUN) di setiap negeri memiliki sekurang-kurangnya sebuah PEDi untuk dimanfaatkan komuniti setempat.

“Jadi kita jangka makan masa lebih kurang 12 ke 18 bulan untuk membina semua PEDi ini kerana melibatkan dari segi tender dan kontrak, dan ini diusahakan oleh syarikat telekomunikasi melalui kerjasama dengan MCMC,” katanya.

Turut hadir pada majlis itu Ketua Setiausaha Kementerian Komunikasi dan Digital, Datuk Mohamad Fauzi Md Isa dan Ketua Pegawai Eksekutif Pertubuhan Berita Nasional Malaysia (Bernama), Roslan Ariffin. – BERNAMA


Banduan bunuh rakan satu sel didakwa

MELAKA: Seorang banduan dihadapkan ke Mahkamah Majistret Ayer Keroh hari ini atas pertuduhan membunuh rakan satu sel selepas terbabit dalam pergaduhan di Kompleks Penjara Sungai Udang, Februari lepas.

Mohd Fahrur Radzi Chahat, 34, mengangguk faham ketika pertuduhan dibacakan dan tiada pengakuan direkodkan di hadapan Majistret Mazana Sinin.

Dia dituduh dengan sengaja menyebabkan kematian seorang lelaki warga Indonesia, Paidi Atmok Sukar, 47, di sebuah bilik di Tingkat 1, Zon A, Blok Cekal Kompleks Penjara Sungai Udang, kira-kira 2.15 petang pada 17 Februari lepas.

Pertuduhan mengikut Seksyen 302 Kanun Keseksaan yang jika disabitkan kesalahan memperuntukkan hukuman mati.

Pendakwaan dikendalikan Timbalan Pendakwa Raya, J Banusha manakala tertuduh tidak diwakili peguam.

Majistret Mazana menetapkan 29 Mei untuk sebutan semula kes bagi mendapatkan laporan bedah siasat.

Pada 24 Februari lepas, media melaporkan seorang banduan warga Indonesia berusia 47 tahun meninggal dunia di Hospital Melaka selepas tujuh hari menerima rawatan akibat kecederaan selepas bergaduh dengan rakan satu sel di Kompleks Penjara Sungai Udang. – BERNAMA